text:
Isaaya Isaiah
Chapter 2
1 Ekigambo Isaaya omwana wa Amozi kye yalaba ku Yuda ni Yerusaalemi.
2 Awo olulituuka mu nnaku ez'oluvannyuma, olusozi olw'ennyumba ya Mukama lulinywezebwa ku ntikko y'ensozi era luligulumizibwa okukira ensozi; era amawanga gonna galikulukutira ku lwo.
3 Era amawanga mangi agalyambuka ne googera nti Mujje, twambuke eri olusozi lwa Mukama, eri ennyumba ya Katonda wa Yakobo; era anaatuyigirizanga ku makubo ge, naffe tunaatambuliranga mu mpenda ze kubanga mu Sayuuni mwe mulifuluma amateeka, n'ekigambo kya Mukama mu Yerusaalemi.
4 Era aliramula mu mawanga, era alinenya abantu bangi: era baliweesa ebitala byabwe okubifuula enkumbi, n'amafumu gaabwe okugafuula ebiwabyo eggwanga teririyimusa kitala eri eggwanga linnaalyo, so tebaliyiga kulwana nate.
5 Mmwe ennyumba ya Yakobo mujje tutambulire mu musana gwa Mukama.
6 Kubanga waleka abantu bo ennyumba ya Yakobo, kubanga bajjudde empisa ezaava ebuvanjuba, era balaguzi nga Abafirisuuti, era bakubagana mu ngalo n'abaana b'ab'amawanga.
7 Era ensi yaabwe ejjudde effeeza n'ezaabu, so n'obugagga bwabwe tebuliiko gye bukoma; era ensi yaabwe ejjudde embalaasi, so n'amagaali gaabwe tegaliiko gye gakoma.
8 Era ensi yaabwe ejjudde ebifaananyi; basinza omulimu gw'emikono gyabwe bo, engalo zaabwe bo gwe zaakola.
9 Omukopi n'avuunama, n'omukulu yeetoowaza: kyova olema okubasonyiwa.
10 Yingira mu lwazi, weekweke mu nfuufu, mu maaso g'entiisa ya Mukama, ne mu maaso g'ekitiibwa ky'obukulu bwe;
11 Okulalambala kw'abantu kuliwanulibwa, n'amalala g'abantu galikutamizibwa, era Mukama yekka ye aligulumizibwa ku lunaku olwo.
12 Kubanga walibaawo olunaku lwa Mukama ow'eggye eri ebyo byonna ebyekuza ebirina amalala, n'eri byonna ebigulumizibwa; era biriwanulibwa:
13 n'eri enfugo zonna eza Lebanooni, empanvu ezigulumizibwa, n'eri emivule gyonna egya Basani;
14 n'eri ensozi zonna empanvu, n'eri obusozi bwonna obugulumizibwa;
15 n'eri buli kigo ekiwanvu, n'eri buli bbugwe aliko ekkomera;
16 n'eri ebyombo byonna eby'e Talusiisi, n'eri ebifaananyi byonna eby'okwesiima.
17 Era okugulumizibwa kw'abantu kulikutamizibwa, n'amalala g'abantu galiwanulibwa; era Mukama yekka ye aligulumizibwa ku lunaku olwo.
18 N'ebifaananyi biriggweerawo ddala.
19 Era abantu baligenda mu mpuku ez'amayinja, ne mu bunnya obw'ettaka, okuva mu maaso g'entiisa ya Mukama, ne mu maaso g'ekitiibwa ky'obukulu bwe, bw'aligolokoka okukankanya ensi n'amaanyi.
20 Ku lunaku olwo omuntu alisuulira ddala ebifaananyi bye eby'effeeza n'ebifaananyi bye eby'ezaabu, bye baamukolera okusinzanga, eri emmese n'eri ebinyira;
21 bagende mu mpuku ez'amayinja, ne mu nkonko ez'amayinja amaatifu, okuva mu maaso g'entiisa ya Mukama, ne mu maaso g'ekitiibwa ky'obukulu bwe, bw'aligolokoka okukankanya ensi n'amaanyi.
22 Muleke abantu, omukka gwabwe guli mu nnyindo zaabwe: kubanga ekinaaba kibalowoozesa kiki?


c: text/html

text:
1 Ebyomumirembe 1 Chronicles
Chapter 25
1 Era nate Dawudi n'abaami b’eggye ne baawulira okuweereza okwo abamu ku batabani ba Asafu n'aba Kemani n'aba Yedusuni, ab'okulagula n'ennanga, n'entongooli, n'ebitaasa: n'omuwendo gwabo abaakola omulimu ng'okuweereza kwabwe bwe kwali gwali bwe guti:
2 ku batabani ba Asafu; Zakkuli ne Yusufu ne Nesaniya ne Asalera, batabani ba Asafu; wansi w'omukono gwa Asafu eyalagulanga ng'ekiragiro kya kabaka bwe kyali.
3 Ku Yedusuni: batabani ba Yedusuni; Gedaliya ne Zeri ne Yesaya ne Kasabiya ne Mattisiya, mukaaga; wansi w'emikono gya kitaabwe Yedusuni nga balina ennanga, abaalagulanga nga beebaza era nga batendereza Mukama.
4 Ku Kemani; batabani ba Kemani; Bukkiya, Mattaniya, Wuziyeeri, Sebuweri, ne Yerimoosi, Kananiya, Kanani, Eriyaasa, Giddaluti, ne Lomamutyezeri, Yosubekasa, Mallosi, Kosiri, Makaziyoosi:
5 abo bonna baali batabani ba Kemani omulabi wa kabaka mu bigambo bya Katonda, okuyimusanga ejjembe. Katonda n'awa Kemani abaana ab'obulenzi kkumi na bana n'ab'obuwala basatu.
6 Abo bonna baabanga wansi w'emikono gya kitaabwe okuyimbiranga mu nnyumba ya Mukama, n'ebitaasa, n'entongooli, n'ennanga, olw'okuweerezanga okw'omu nnyumba ya Katonda; Asafu, Yedusuni, ne Kemani nga bali wansi w'ekiragiro kya kabaka.
7 N'omuwendo gwabo wamu ne baganda baabwe abaayigirizibwa akuyimbira Mukama, bonna abalina amagezi, gwali ebikumi bibiri mu kinaana mu munaana.
8 Ne bakubira ebyo bye baateresebwa obululu bonna okwenkana, abato era n'abakulu, omuyigiriza era n'omuyigirizwa.
9 Awo akalulu ak'olubereberye ne kamugwako Yusufu olwa Asafu: ak'okubiri Gedaliya; ye ne baganda be ne batabani be baali kkumi na babiri:
10 ak'okusatu Zakkuli, batabani be ne baganda be, kkumi na babiri:
11 ak'okuna Izuli, batabani be ne baganda be, kkumi na babiri:
12 ak'okutaano Nesaniya, batabani be ne baganda be, kkumi na babiri:
13 ak'omukaaga Bukkiya, batabani be ne baganda be, kkumi na babiri:
14 ak'omusanvu Yesalera, batabani be ne baganda be, kkumi na babiri:
15 ak'omunaana Yesaya, batabani be ne baganda be, kkumi na babiri:
16 ak'omwenda Mattaniya, batabani be ne baganda be, kkumi na babiri:
17 ak'ekkumi Simeeyi, batabani be ne baganda be, kkumi na babiri:
18 ak'ekkumi n'akamu Azaleeri, batabani be ne baganda be kkumi na babiri:
19 ak'ekkumi n'obubiri Kasabiya, batabani be ne baganda be, kkumi na babiri:
20 ak'ekkumi n'obusatu, Subayeri, batabani be ne baganda be, kkumi na babiri :
21 ak'ekkumi n'obuna Mattisiya, batabani be ne baganda be, kkumi na babiri:
22 ak'ekkumi n'obutaano Yeremoosi, batabani be be baganda be, kkumi na babiri:
23 ak'ekkumi n'omukaaga Kananiya, batabani be ne baganda be, kkumi na babiri:
24 ak'ekkumi n'omusanvu Yosubekasa, batabani be ne baganda be, kkumi na babiri:
25 ak'ekkumi n'omunaana Kanani, batabani be ne baganda be kkumi na babiri:
26 ak'ekkumi n'omwenda Mallosi, batabani be ne baganda be, kkumi na babiri:
27 ak'amakumi abiri Eriyaasa, batabani be ne baganda be, kkumi na babiri:
28 ak'abiri mu kamu Kosiri, batabani be ne baganda be, kkumi na babiri:
29 ak'abiri mu bubiri Giddaluti, batabani be ne baganda be, kkumi na babiri:
30 ak'abiri mu busatu Makaziyoosi, batabani be ne baganda be, kkumi na babiri:
31 ak'abiri mu buna Lomamutyezeri, batabani be ne baganda be, kkumi na babiri.

robotstxt: allowed

filter: keep


text:
Isaaya Isaiah
Chapter 17
1 Omugugu gwa Ddamasiko. Laba, Ddamasiko, kiggiddwawo obutaba kibuga, era kiriba kifunvu eky'ebyagwa.
2 Ebibuga bya Aloweri birekeddwawo: biriba bya mbuzi, ezinaagalamiranga so tewaabenga anaazikanga.
3 Era ekigo kirikoma mu Efulayimu, n'obwakabaka mu Ddamasiko, n'abalifikkawo ku Busuuli baliba ng'ekitiibwa ky'abaana ba Isiraeri, bw'ayogera Mukama ow'eggye.
4 Awo olulituuka ku lunaku luli ekitiibwa kya Yakobo kirikendeezebwa, n'obugevvu bw'omubiri gwe bulikogga.
5 Era kiriba ng'omukunguzi bw'akuŋŋaanya eŋŋaano emera n'omukono gwe ne gukungula ebirimba; weewaawo, kiriba ng'omuntu bw'alonda ebirimba mu kiwonvu kya Lefayimu.
6 Naye mulisigalamu ebirondebwa, ng'okukubibwa kw'omuzeyituuni bwe kubeera, ebibala ebibiri oba bisatu waggulu ku busongezo obukomererayo, ebina oba bitaano ku busongezo bw'omuti omugimu, bw'ayogera Mukama, Katonda wa Isiraeri.
7 Ku lunaku luli omuntu alitunuulira Omutonzi we, n’amaaso go galikyukira Omutukuvu owa Isiraeri.
8 So talitunuulira byoto, omulimu gw'emikono gye, so talikyukira ekyo engalo ze kye zaakola, oba Baasera oba ebifaananyi by'enjuba.
9 Ku lunaku luli ebibuga bye eby'amaanyi biriba ng'ebifulukwa mu kibira ne ku ntikko y'olusozi, ebyaviibwamu mu maaso g'abaana ba Isiraeri era biriba nsiko.
10 Kubanga weerabidde Katonda ow'obulokozi bwo so tojjukidde lwazi lwa maanyi ge kyova osimbamu ebisimbe eby'okusanyusa, n'osigamu ebimera ebigenyi:
11 ku lunaku lw'osimbirako ossaako olukomera, era enkya omerusa ensigo zo: naye ebikungulwa biddukira ku lunaku olw'okunakuwaliramu era olw'okukungubagiramu.
12 Woowe, oluyoogaano lw'amawanga amangi, agawuluguma ng'okuwuluguma kw'ennyanja; n'okuwulukuka kw'amawanga agawulukuka ng'okuwulukuka kw'amazzi ag’amaanyi!
13 Amawanga galiwulukuka ng'okuwulukuka kw'amazzi amangi naye alibanenya, nabo baliddukira wala, era baligobebwa ng'ebisusunku eby'oku nsozi mu maaso g'empewo, era ng'enfuufu ey'akazimu mu mberi ya kibuyaga.
14 Akawungeezi, laba, ntiisa; obudde nga tebunnakya tebaliiwo. Guno gwe mugabo gw'abo abatunyaga, era ye mpeera y'abo abatukwakwabira.


text:
Bya SAMSON SSEMAKADDE
Kara FC 2-3 Katwe Fox
ABAZANNYI ba Kara FC bagaanyi okujaganyiza ggoolo ze bateebye nga bagamba nti tebalina budde bwa kwonoona.
Bino byabadde ku kisaawe ky’e Katwe nga battunka ne Fox Livers mu mupira gwa Katwe II Youth League.
Fox Livers yakulembedde ne ggoolo bbiri, olwo Kara FC ne yeerwanako era bwe yateebye ggoolo esooka tebaajaganyizza, ne banoonyezaawo endala.
Bateebye eyookubiri ne banoonya ey’obuwanguzi ekitaasobose, oluvannyuma lwa Fox Livers okuteeba eyookusatu n’eddayo ng’ejaganya.


text:
Letter To Babaluku – Bana
Dear Silas,
Gwe muzira wange gwe manyi akyali ku nsi
Leero nsazeewo nze mbake ekalamu mbisse wansi
Nga bwetwatera okalanga mu rap class
Watuyigiriza obala beats nga zi Encesence, ne Girl You Know
Naye enaku zino omukwano gwagenda
Bwe nkusanga kukkubo nkuyitako ngenda
Ye David gyeyalaga simanyi oba alidda
Musubwa ku Sunday nga ateledde munsonda
Twandizeeyo e Makindye netuba ffembi
Nga omwaka gwa 2009 gwali gwa nkumbi
Twapoota ne Maughan girl ku nkambi
Art class ebisiige byali bya Xubie
Jukiramu rehearsal z’ekiro awo ne BB
Weyakuba omukyele sikata amele entumbi
Waba kitaffe fenna bwetwajja kunyumba
Oluusi twayomba, olumu twalwana
Nga tukuloopela obusonga bw’embwa ng’abaana
Tetwegaana oluusi twakuleekanya
Nga tukusaba otuwe obuvaazi obwaali obwelinnya
’’We ride bodas’’ obuwojjolo nga twalinnya
Tw’alina elinya mu City
Ku Club Rouge anti nga ndi ku duty
Every Tuesday gonna g’ali mazima
Ekituufu girl wo oyo Roshan sikaaki ng’ankyoma
Jukiramu time nga ne mugagga w’ali
Ku Stacy ne Amy nga mw’akuba olwaali
Blaze tali Kampala simanyi nange gy’ali
Mimi ne Grace bakutumide gyebali
Ne Destreet Art emaali aky’akola ez’akabi
Luga flow Army, mu city lye jje lya’babi
Ze nsigo zewasiga amakungula k’ebe ngabo,
Ekutte Luga Flow yye y’atagalwa balabe bo
Nkulengera kukitabo, oky’ali byantalo nnyo
Otufumbira kaki Chief, nga oluddewo nnyo
Tulinze, naffe obwaffe tubupanze bulinze,
Osumulule omulilo tuguzze,
Like father like son, siva ku plane
Nawano wendi omulamwa kwendi nky’akuba plan
Nsonda jjaani, nange ntuukeko e New york
Mu DC, mu Philly ne Canedicade
Ngendeko ku Trinity nkukooneko ku simu yo
Nti hallo Babs oliwa nyingiddewo mu Vancouver
Nga omutambuze the world traveller ye ngombo kwe siva
Ngambira Horra Sias, the war is over
Bwangwako ku block ambogeko nga gweyazaala
Negwozadde akuba luga ate nafuna ekitiibwa
Yours sincerely
Sigande nze Bana Mutibwa
LIKE THESE LYRICS?
THEN PLAY THE SONG!
Posted on August 11, 2012, in Hip Hop and tagged bana, bana lyrics, burney mc, burney mc lyrics, hiphop, letter to babaluku, letter to babaluku lyrics, lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Essuula 7
1 Oba temumanyi, ab'oluganda (kubanga ŋŋamba abategeera amateeka), ng'amateeka gafuga omuntu ng'akyali mulamu?
2 Kubanga omukazi afugibwa bba ng'akyali mulamu; naye bba bw'afa, ng'asumuluddwa mu mateeka ga bba.
3 Kale bwe kityo bba bw'aba ng'akyali mulamu bw'anaabanga n'omusajja omulala, anaayitibwanga mwenzi: naye bba bw'afa, nga wa busa eri amateeka, obutaba mwenzi bw'aba n'omusajja omulala.
4 Bwe kityo, baganda bange, era nammwe mwafa ku mateeka olw'omubiri gwa Kristo, mubeere n'omulala, ye oyo eyazuukizibwa mu bafu, tulyoke tubalirenga Katonda ebibala.
5 Kubanga bwe twabanga mu mubiri, okwegomba okubi, okuliwo olw'amateeka, kwakolanga mu bitundu byaffe okubaliranga okufa ebibala.
6 Naye kaakano twasumululwa mu mateeka, bwe twafa ku ekyo ekyabanga kitufuga, ffe tubeerenga abaddu mu buggya obw'omwoyo, so si mu nnukuta ez'edda.
7 Kale tunaayogera tutya? Amateeka kye kibi? Kitalo. Naye ssanditegedde kibi, wabula mu mateeka: kubanga ssaadimanye kwegomba, singa amateeka tegaayogera nti Teweegombanga:
8 naye ekibi bwe kyalaba we kiyima, ne kikolanga mu nze olw'amateeka okwegomba kwonna: kubanga awataba mateeka ekibi nga kifudde.
9 Nange edda nnabanga mulamu awatali mateeka: naye ekiragiro bwe kyajja, ekibi ne kizuukira, nange ne nfa;
10 n'ekiragiro ekyali eky'okuleeta obulamu, ekyo ne kirabika gye ndi eky'okuleeta okufa:
11 kubanga ekibi, bwe kyalaba we kiyima olw'ekiragiro, ne kinnimba, ne kinzita olw'ekyo.
12 Bwe kityo amateeka matukuvu, n'ekiragiro kitukuvu, kituukirivu, kirungi.
13 Kale ekirungi kyafuuka kufa gye ndi? Kitalo. Naye ekibi kirabike okuba ekibi, kubanga kye kyandeetera okufa olw'ekirungi; ekibi kiryoke kyeyongerenga okubeera ekibi olw'ekiragiro.
14 Kubanga tumanyi ng'amateeka ge g'omwoyo: naye nze ndi wa mubiri, natundibwa okufugibwanga ekibi.
15 Kubanga kye nkola, ssikimanyi; kubanga kye njagala si kye nkola; naye kye nkyawa kye nkola.
16 Naye oba nga kye ssaagala kye nkola, nzikiriza amateeka nga malungi.
17 Kale kaakano si nze nkikola nate, wabula ekibi ekituula mu nze.
18 Kubanga mmanyi nga mu nze, gwe mubiri gwange, temutuula kirungi: kubanga okwagala kumbeera kumpi, naye okukola ekirungi tewali.
19 Kubanga kye njagala ekirungi ssikikola: naye kye ssaagala ekibi kye nkola.
20 Naye oba nga kye ssaagala kye nkola, si nze nkikola nate, wabula ekibi ekituula mu nze.
21 Bwe kityo ndaba etteeka nti nze bwe njagala okukola ekirungi, ekibi kimbeera kumpi.
22 Kubanga nsanyukira amateeka ga Katonda mu muntu ow'omunda:
23 naye ndaba etteeka eddala mu bitundu byange nga lirwana n'etteeka ly'amagezi gange, era nga lindeeta mu bufuge wansi w'etteeka ly'ekibi eriri mu bitundu byange.
24 Nze nga ndi muntu munaku! ani alindokola mu mubiri ogw'okufa kuno?
25 Nneebaza Katonda ku bwa Yesu Kristo Mukama waffe. Kale bwe kityo nze nzekka mu magezi ndi muddu wa mateeka ga Katonda, naye mu mubiri wa tteeka lya kibi.


text:
Essuula 21
1 Ne ndaba eggulu eriggya n'ensi empya: kubanga eggulu ery'olubereberye n'ensi ey'olubereberye nga bigenze: n'ennyanja nga tekyaliwo.
2 Ne ndaba ekibuga ekitukuvu, Yerusaalemi ekiggya, nga kikka okuva mu ggulu ewa Katonda, nga kitegekeddwa ng'omugole ayonjereddwa bba.
3 Ne mpulira eddoboozi eddene eriva mu ntebe nga lyogera nti Laba, eweema ya Katonda awamu n'abantu, era anaatuulanga wamu nabo, nabo banaabeeranga bantu be, naye Katonda yennyini anaabeeranga wamu nabo, Katonda waabwe:
4 naye alisangula buli, zziga mu maaso gaabwe; era okufa tekulibaawo nate; so tewaabengawo nate nnaku newakubadde okukaaba newakubadde okulumwa: eby'olubereberye biweddewo.
5 N'oyo atuula ku ntebe n'ayogera nti Laba, byonna mbizzizza buggya. N'ayogera nti Wandiika: kubanga ebigambo ebyo bya bwesige era bya mazima.
6 N'aŋŋamba nti Bituukiridde. Nze ndi Alufa ne Omega, okusooka n'enkomerero. Ndimuwa buwa alina ennyonta okunywa mu luzzi olw'amazzi ag'obulamu buwa.
7 Awangula alisikira ebyo: nange nnaabeeranga Katonda we, naye anaabanga mwana wange.
8 Naye abati, n'abatakkiriza, n'abagwagwa, n’abassi, n'abenzi, n'abalogo, n'abasinza ebifaananyi, n’abalimba bonna, omugabo gwabwe gulibeera mu nnyanja eyaka n'omuliro n'ekibiriiti; kwe kufa okw'okubiri.
9 Ne wajja omu ow'oku bamalayika omusanvu abalina ebibya omusanvu, abajjula ebibonyoobonyo omusanvu eby'enkomerero; n'ayogera nange, ng'agamba nti Jjangu, nnaakulaga omugole, mukazi w'Omwana gw'endiga.
10 N'antwala mu Mwoyo ku lusozi olunene oluwanvu, n'andaga ekibuga ekitukuvu Yerusaalemi nga kikka okuva mu ggulu ewa Katonda,
11 nga kirina ekitiibwa kya Katonda: okumasamasa kwakyo ng'ejjinja ery'omuwendo omungi ennyo, ng'ejjinja yasepi, eritangalijja:
12 nga kirina bbugwe omunene omuwanvu: nga kirina emiryango kkumi n'ebiri, ne ku miryango bamalayika kkumi na babiri; n'amannya agawandiikiddwako, ge g'ebika ekkumi n'ebibiri eby'abaana ba Isiraeri:
13 ebuvanjuba emiryango esatu; era obukiika obwa kkono emiryango esatu; era obukiika obwa ddyo emiryango esatu; era ebugwanjuba emiryango esatu.
14 Ne bbugwe w'ekibuga yalina emisingi kkumi n'ebiri, ne kubaako amannya kkumi n'abiri ag'abatume ekkumi n'ababiri ab'Omwana gw'endiga.
15 Naye eyayogera nange yalina ekigera olumuli olwa zaabu okugera ekibuga, n'emiryango gyakyo, ne bbugwe waakyo.
16 N'ekibuga kyenkanyankanyizibwa enjuyi zonna, n'obuwanvu bwakyo buli ng'obugazi, n'agera ekibuga n'olumuli, amabanga kakumi mu enkumi bbiri: obuwanvu n'obugazi n'obugulumivu bwakyo bwenkanankana.
17 N'agera bbugwe waakyo, emikono kikumi mu ana mu ena, ekigera ky'omuntu, kye kya malayika.
18 N'okuzimbibwa kwa bbugwe waakyo kwa yasepi: n'ekibuga kya zaabu ennungi, ng'endabirwamu ennungi.
19 Emisingi gya bbugwe w'ekibuga gyayonjebwa na buli jjinja ery'omuwendo omungi. Omusingi ogw'olubereberye yasepi; ogw'okubiri safiro; ogw'okusatu kalukedoni; ogw'okuna lya nnawandagala;
20 ogw'okutaano sadonukisi; ogw'omukaaga sadiyo; ogw'omusanvu kerusoliso; ogw'omunaana berulo; ogw'omwenda topazi; ogw'ekkumi kerusoperaso; ogw'ekkumi n'ogumu kuwakinso; ogw'ekkumi n'ebiri amesusito.
21 N'emiryango ekkumi n'ebiri luulu kkumi na bbiri, buli gumu ku miryango gwali gwa luulu emu: n'oluguudo olw'ekibuga zaabu ennungi, ng'endabirwamu etangalijja.
22 So ssaalabamu yeekaalu mu kyo: kubanga Mukama Katonda Omuyinza w'ebintu byonna, n'Omwana gw'endiga, ye yeekaalu yaakyo.
23 So ekibuga tekyetaaga njuba newakubadde omwezi, okukyakira: kubanga ekitiibwa kya Katonda kyakimulisa, n'ettabaaza yaakyo ye Mwana gw'endiga.
24 N'amawanga ganaatambuliranga mu musana gwakyo: ne bakabaka b'ensi baleeta ekitiibwa kyabwe mu kyo.
25 N'emiryango gyakyo tegiggalwenga n'akatono emisana (kubanga eyo ekiro tekiibengayo);
26 era balireeta ekitiibwa n'ettendo ery'amawanga mu kyo:
27 so temuliyingira mu kyo n'akatono ekintu kyonna ekitali kirongoofu newakubadde akola eky'omuzizo n'obulimba: wabula abo bokka abawandiikiddwa mu kitabo eky'obulamu eky'Omwana gw'endiga.


text:
Zabbuli Psalms
Chapter 108
1 Omutima gwange gunywedde, ai Katonda; Naayimba, weewaawo, naayimba okutendereza, naayimba n'ekitiibwa kyange.
2 Muzuukuke, mmwe amadinda n'ennanga: Nze naakeera nnyo okuzuukuka.
3 Naakwebazanga ggwe, ai Mukama, mu mawanga: Era naayimbanga okukutendereza mu bantu.
4 Kubanga okusaasira kwo kungi, kusinga eggulu: N'amazima go gatuuka mu ggulu.
5 Ogulumizibwe, ai Katonda, okusinga eggulu: N'ekitiibwa kyo okusinga ensi zonna.
6 Muganzi wo alyoke awone, Olokole n'omukono gwo ogwa ddyo, otuddemu.
7 Katonda yayogera mu butukuvu bwe nti Ndijaguza: Ndisala mu Sekemu, era ndigabaagaba ekiwonvu ekya Sukkosi.
8 Gireyaadi wange; Manase wange; Efulayimu naye yakuuma omutwe gwange; Yuda gwe muggo gwange ogw'obwakabaka.
9 Mowaabu kye kinaabirwamu kyange; Edomu ndimukasukira engatto Yange Ndyogerera waggulu ku Firisutiya.
10 Ani alinnyingiza mu kibuga eky'amaanyi? Ani eyandeeta mu Edomu?
11 Totusudde, ai Katonda? So totabaala, ai Katonda, n'eggye lyaffe.
12 Otuyambe eri omulabe: Kubanga obuyambi bw'abantu tebuliimu.
13 Katonda ye alitukoza eby'obuzira: Kubanga oyo ye alinnyirira ku balabe baffe.


text:
Bya Margaret Ziribaggwa
OMUSUMBA w’e Kasana - Luweero, Paul Ssemwogerere alaze enneeyisa esaanidde abakkiriza mu kiseera ky’ekisiibo nga tulindirira Amazaalibwa ga Yezu Kristu.
Enneeyisa esaanidde omusumba agirambise bwati; “Abakkiriza bonna basaanidde okuva mu kukola ebikyamu wabula essira balisse ku kuyamba abantu abali obubi. Abantu abalina okuyambibwa bali mu biti ebiwerako ng’abasooka be baavu. Bwe njogera abaavu sitegeeza batalina bintu bikozesebwa wabula waliwo n’abaavu mu mwoyo abalina okuyambibwa.
Bw’obeera n’omuntu gw’omanyi nti ayagala okuyamba okusitula okukkiriza kwe muyambe ave mu bwavu bw’omwoyo nga kino tekikolebwa ffe ffekka abasumba wabula n’abantu bonna abakkiriza naddala abamanyi eddiini n’okumanya ekikyamu n’ekituufu nga bwe kirambikibwa mu nzikkiriza.
Eno nsonga nkulu ddala kubanga ne Paapa yagiggumiza. Ate ababadde batagenda mu masinzizo nabo tusaanidde okubaagazisa okugendayo kubanga eno nsonga nkulu ddala. Ekirala abantu abalina bandibadde bawa ku batalina mu kifo ky’okwefaako bokka.
Abannaku nabo tusaanidde okubayamba mu kisiibo kino nga tubaggya mu mbeera eyo embi gye balimu. Ababadde banyaga eddagala ly’abalwade bakiveeko kubanga kinyigiriza bangi, abatemu nabo bateekeddwa okuleka omuzze guno n’abo abatulugunya abalala kubanga okulumya omuntu omulala kintu kikyamu ekiteekeddwa okwewalibwa.
Empisa ennungi gwe mulamwa kwe tulina okutambulira nga kyotoyagala kukukola tokikola balala. Buli muntu yandibadde ayisa omulala mu ngeri gye yandiyagadde naye bamuyiseemu. Okutambulira kunkola egamba nti ky’otoyagala bakukole tokikola balala y’esinga okubeera ennungi era eyamba okulongosa enneeyisa y’omuntu n’akola ekyo ekituufu nga tekirumya balala.”


text:
1 Samwiri 1 Samuel
Chapter 1
1 Awo waaliwo omusajja ow'e Lamasaimuzofimu, eky'omu nsi ey'ensozi eya Efulayimu, erinnya lye Erukaana, mutabani wa Yerokamu, mutabani wa Eriku, mutabani wa Toku, mutabani wa Zufu, Omwefulayimu:
2 era yalina abakazi babiri; omu erinnya lye nga ye Kaana, n'omulala erinnya lye nga ye Penina: era Penina yalina abaana, naye Kaana teyalina baana.
3 Awo omusajja oyo yavanga mu kyalo kye buli mwaka n'alinnya okusinza n'okuweerayo mu Siiro ssaddaaka eri Mukama ow'eggye. Ne batabani ba Eri bombi, Kofuni ne Finekaasi, bakabona eri Mukama, baali eyo.
4 Awo olunaku bwe lwatuuka Erukaana kwe yaweerayo ssaddaaka, n'awa emigabo Penina mukazi we ne batabani be ne bawala be:
5 naye n'awa Kaana emigabo ebiri: kubanga yamwagala Kaana, naye Mukama yali aggalidde olubuto lwe.
6 Muggya we n'amusunguwaza nnyo okumweraliikiriza, kubanga Mukama yali aggalidde olubuto lwe.
7 Awo musajja we bwe yakolanga bw'atyo buli mwaka, ye bwe yalinnyanga okugenda mu nnyumba ya Mukama, n'amusunguwaza bw'atyo; kyeyava akaaba amaziga n'agaana okulya.
8 Awo Erukaana musajja we n'amugamba nti Kaana, okaabira ki? kiki ekikulobera okulya? n'omutima gwo kiki ekigweraliikiriza? nze sisinga baana kkumi gy'oli obulungi?
9 Awo Kaana n'agolokoka nga bamaze okulya mu Siiro, era nga bamaze okunywa. Awo Eri kabona yali ng'atudde ku ntebe ye awaali omufuubeeto ogw'omu yeekaalu ya Mukama.
10 N'omwoyo gwe gwali nga gumuluma, n'asaba Mukama, n'akaaba nnyo amaziga.
11 Ne yeeyama obweyamo n'ayogera nti Ai Mukama ow'eggye, bw'oliba ng'otunuulidde ennaku omuzaana wo z'alabye, n'onjijukira n'oteerabira muzaana wo, naye n'owa omuzaana wo omwana ow'obulenzi, awo ndimuwa Mukama ennaku zonna ez'obulamu bwe, so n'akamwano tekaliyita ku mutwe gwe:
12 Awo olwatuuka, bwe yeeyongera okusaba mu maaso ga Mukama, Eri ne yekkaanya akamwa ke.
13 Era Kaana yayogera mu mwoyo gwe; emimwa gye gye gyatoobera, naye eddoboozi lye teryawulikika. Eri kyeyava alowooza nti atamidde.
14 Eri n'amugamba nti Olituusa wa okutamiiranga? weggyeeko omwenge gwo.
15 Kaana n'addamu n'ayogera nti Nedda, mukama wange, nze ndi mukazi alina emwoyo ogunakuwadde: sinywedde mwenge newakubadde ekitimiiza, naye nfuse ebiri mu mmeeme yange mu maaso ga Mukama.
16 Toyita muzaana wo muwala wa Beriali: kubanga mu kwemulugunya kwange okusukkiridde ne mu kunyiiga kwange mwe nnyimye okwogera okutuusa kaakano.
17 Awo Eri n'addamu n’ayogera nti Genda mirembe: era Katonda wa Isiraeri akuwe ebyo by'omusabye.
18 N'ayogera nti omuzaana wo alabe ekisa mu maaso go. Awo omukazi ne Yeddirayo, n'alya, amaaso ge ne gatatokooterera lwa kubiri.
19 Awo ne bagolokoka enkya mu makya, ne basinza mu maaso ga Mukama ne baddayo eka, ne batuuka mu nnyumba yaabwe mu Laama: Erukaana n'amanya Kaana mukazi we; Mukama n'amujjukira.
20 Awo olwatuuka ebiro bwe byatuuka Kaana n'aba olubuto nazaala omwana wa bulenzi; n'amutuuma erinnya lye Samwiri, nti Kubanga namusaba eri Mukama.
21 Omusajja Erukaana n'ennyumba ye yonna ne balinnya okuwaayo ssaddaaka eya buli mwaka eri Mukama n'obweyamo bwe.
22 Naye Kaana n'atalinnya; kubanga Yagamba bba nti Sijja kulinnyayo okutuusa omwana lw'aliva ku mabeere, ne ndyoka mmutwala alabike mu maaso ga Mukama, abeerenga eyo ennaku zonna.
23 Erukaana bba n'amugamba nti Kola nga bw'osiima; beera awo okutuusa lw'olimala okumuggya ku mabeere; kyokka Mukama anyweze ekigambo kye. Awo omukazi n'abeera awo n'ayonsa omwana okutuusa lwe yamuggya ku mabeere.
24 Awo bwe yamala okumuggya ku mabeere, n'amutwala n'agenda naye n'alinnya, ng'alina ente ssatu, ne efa emu ey'obutta, n'ekita eky'omwenge, n'amutwala mu nnyumba ya Mukama mu Siiro: era omwana yali muto.
25 Ne batta ente ne baleetera Eri omwana.
26 N'amugamba nti Ai mukama wange, nga bw'oli omulamu, mukama wange, nze ndi nukazi oyo eyayimirira w'oli wano, nga nsaba Mukama.
27 Omwana ono gwe nnasaba; era Mukama yampa ebyo bye nnamusaba;
28 nange kyenvudde mmuwaayo eri Mukama; ng'akyali mulamu aweereddwayo eri Mukama. Ye n'asinziza Mukama eyo.


text:
Obadiya Obadiah
Chapter 1
1 Okwolesebwa kwa Obadiya. Bw'ati bw'ayogera Mukama Katonda ku Edomu; nti Tuwulidde ebigambo ebiva eri Mukama n’omubaka atumiddwa eri amawanga nti Muyimuke, tuyimuke ku nsi ye tulwane naye.
2 Laba, nkufudde omuto mu mawanga; onyoomebwa nnyo ggwe.
3 Amalala ag'omu mutima gwo gakukyamizza, ggwe azimba mu biwuku eby'omu lwazi, ggwe atuula waggulu; ayogera mu mutima gwe nti Ani alinzisa wansi?
4 Newakubadde ng'olinnya mu ggulu ng'empungu era ekisu kyo nga kiteekebwa wakati mu munnyeenye, ndikussa wansi ove eyo; bw'ayogera Mukama.
5 Oba ababbi bajja gy'oli, oba abanyazi ekiro (so nga ozikirira!) tebandibbye bya kubamala? oba abanozi b'ezabbibu bajja gy'oli, tebandirese zabbibu ezeerebwawo?
6 Ebya Esawu nga binoonyezebwa, ebikwekebwa ye nga bivumbuka!
7 Abantu bonna abaalagaana gy'oli bakuwerekedde okutuuka ku nsalo; abantu abaali balina emirembe naawe bakukyamizza era bakulemye; abaalya emmere yo batega omutego wansi wo; so temuli kutegeera mu ye.
8 Ku lunaku luli sigenda kuzikiriza abagezigezi bave mu Edomu n'okutegeera kuve mu lusozi lwa Esawu? bw'ayogera Mukama.
9 Era abazira bo; ggwe Temani, balyekanga buli muntu alyoke aggibwe mu lusozi lwa Esawu era attibwe.
10 Kubanga wagirira amaanyi muganda wo Yakobo, ensonyi zirikukwata era oliggibwawo emirembe gyonna.
11 Ku lunaku lwe wayimirira ku mabbali, ku lunaku abayise lwe baanyaga ebintu bye n'abagenyi lwe baayingira mu nzigi ze eza wankaaki ne bakuba akalulu ku Yerusaalemi, naawe n'ofaanana ng'omu ku abo.
12 Naye totunuulira lunaku lwa muganda wo ku lunaku olw'okugwirwako akabi, so tosanyuka olw'abaana ba Yuda ku lunaku olw'okuzikirira kwabwe; so teweekuza n'akamwa ko ku lunaku olw'akabi.
13 Toyingiranga mu luggi olwa wankaaki olw'abantu bange ku lunaku mwe balirabira ennaku; so naawe totunuuliranga kabi kaabwe ku lunaku mwe balirabira ennaku so temukomanga ku bintu byabwe ku lunaku mwe balirabira ennaku.
14 So toyimiriranga mu masaŋŋanzira okuzikiriza abantu be abawona; so towangayo bantu be abasigalawo ku lunaku olw'akabi.
15 Kubanga olunaku lwa Mukama lusemberedde amawanga gonna: nga bwe wakola bwe kityo bwe kirikukolebwa ggwe; by'okola biridda ku mutwe gwo.
16 Kubanga bwe mwanyweranga ku lusozi lwange olutukuvu, bwe kityo amawanga gonna bwe ganaanywanga ennaku zonna; weewaawo, ganaanywanga ganaamiranga galiba ng'agatabangawo.
17 Naye ku lusozi Sayuuni kulibaako abawona, era luliba lutukuvu; n'ennyumba ya Yakobo eriba n'ebintu byabwe.
18 Era ennyumba ya Yakobo eriba muliro n'ennyumba ya Yusufu eriba lulimi olw'omuliro n'ennyumba ya Esawu nsambu, nabo balyaka gye bali, balibazikiriza; so tewaliba muntu wa mu nnyumba ya Esawu alisigalawo; kubanga Mukama ye akyogedde.
19 N'olusozi lwa Esawu lulifuuka lw'abo ab'obukiika obwa ddyo; ensi y'Abafirisuuti eriba y'abo ab'ensenyi; era bo balirya ennimiro ya Efulayimu, n'ennimiro ey'e Samaliya: era Gireyaadi eriba ya Benyamini.
20 N'abo ab'eggye lino ery'abaana ba Isiraeri abafugibwa obuddu abali mu Bakanani, baliba n'ensi okutuuka ku Zalefaasi; n'abo ab'omu Yerusaalemi abafugibwa obuddu abali mu Sefalaadi baliba n'ebibuga eby'obukiika obwa ddyo.
21 Era abalokozi balirinnya ku lusozi Sayuuni basalire olusozi lwa Esawu omusango; n'obwakabaka buliba bwa Mukama.


text:
KIRABIKA ‘Radio Katwe’ yazziddwa ku mpewo era nga yabakanye dda n’omulimu gwayo ogw’okusaasaanya amawulire ag’obulimba agateeka abantu ku bunkeke.
Newankubadde laadiyo ez’omulembe nga Bukedde Fa Ma, zi Radio Katwe zibadde zizimazeeko omulimu, kyokka nayo yeerwanyeko n’efuna bwe yennyigawo era kati nayo eri ku mpewo
Omukung’aanya wa Radio Katwe yasaasaanyizza amawulire ag’obulimba bwe yakubidde abantu amasimu ng’abategeeza nga bwe yeetisse bbomu z’abatujju ba Al-Shabaab ezigenda okutulikira mu maduuka ga Nakumatt ne Garden City mu Kampala.
Ne mu 1966 Radio Katwe bw’etyo bwe yasaasaanya amawulire ag’obulimba ne gateeka Abaganda ku bunkenke. Abaganda Obote yali abagguddeko olutalo ng’alumbye Kabaka waabwe amuttire mu Lubiri lw’e Mmengo era nga nabo bamaliridde okwerwanako Obote bamufuntule bamweggyeko.
Ku mulundi ogwo gavumenti ya Obote yeeyambisa Radio Katwe n’esaasaanya amawulire agaguumaaza Abaganda aga Gali ku Nsalo. Abaganda baakubirizibwa eby’okwerwanako babiveeko kubanga waaliwo amagye agaali gasindikiddwa okubalwanirira n’okubanunula era nga gaali ku nsalo ya Uganda ne Kenya e Malaba, ekintu ekyali eky’obulimba.
Ne mu kiseera kino poliisi eri mu kukubiriza bantu babeere bulindaala okukenga ebikolwa by’abatujju ate omuvubuka Ntwatwa w’aviiriddeyo okusaasaanya ebyobulimba ebiyinza okuvaamu n’okuguumaaza abantu ne batwala ebya Al Shabaab nga eby’olusaago.
Poliisi bwe yakutte Ntwatwa n’emubuuza ku bya bbomu ze yasaasaanyiriza ku ssimu yazzeemu nga bwe yabadde asaaga obusaazi bbomu tazirina!
Okusaagira mu kufa kikolwa kya bugwi bwa ddalu. Abantu bwe baneeyambisa Radio Katwe okusaasaanya eby’obulimba ebijungulula kaweefube ow’okulwanyisa ebikolwa by’ekitujju ekyo kijja kuba nga kiraga ng’ensi bw’egudde eddalu.
Ensi bw’egwa eddalu, olw’abantu abasaagira ne ku bye batalisaagiddeko. Poliisi ekoze bulungi okusitukiramu okulwanyisa ba Ntwaatwa abasaagira ne ku bitasaagirwako ggwe olaba n’evvuvuumira terisaagira ku mwenyango naye ate omuntu atali mulalu asaagira atya ku bikolwa eby’ekitujju!


text:
TEWALI nsi yali ekulaakulanye nga tesoose kutumbula byanjigiriza kubanga abaana abasomye gwe musingi gw’ensi.
Eno y’ensonga lwaki Buganda bw’eba eyagala okudda ku ntikko, Mmengo essira erisse nnyo ku kusomesa abaana ba Buganda.
Edda bajjaja ffe baasomanga Bayibuli, ebiseera bwe byagenda bikyuka ne batandika ensoma y’amasomo ng’ebyobusuubuzi, Chemisty, Biology n’amalala. kati Buganda w’etuuse ne bw’osoma amasomo gano naye nga tomanyi kukozeesa kompyuta ensi ekukaluubiriramu.
Akulira ebyenjigiriza mu Buganda, Muky. Laeticia Nakimuli Irumba agamba nti engeri yokka Buganda gy’eyinza okutumbula ebyenjigiriza n’abaana ba Buganda okufuna emirimu nga bamaze okusoma, kwe kumanya okukozesa kompyuta. Kompyuta zirina okutandikira mu bibiina ebya wansi.
Muky. Nakimuli agamba nti kompyuta ng’oggyeeko okuyamba omwana okumanya ebiri mu nsi, omwana bwe yeetandikirawo omulimu ayinza okukozesa kompyuta okumuyamba okwongera ku kumanya kwe mu mulimu ogwo, okunoonya obutale n’okumanya amagezi amaggya mu mulimu gw’akola agazze mu nsi.
“Omwana alina okuva mu ssomero ng’asobola okutandikawo omulimu gwe era nga kino kisoboa bulungi singa ava buto ng’amanyi okukozeesa kompyuta n’anoonyereza ku bintu eby’enjawulo n’awagala n’obwongo,” Muky. Nakimuli bw’agamba.
Muky. Nakimuli agamba nti kompyuta ziyambye nnyo okussaawo enkwatagana wakati w’amasomero agali mu Buganda n’agali ebweru w’eggwanga.
Kompyuta bwe zinaayala mu masomero mu Buganda kyakutumbula obulimi n’obulunzi.
Mw. Wasswa Kanyungu, akulira essomero lya Victoria High School e Nansana agamba nti essomero eritasomesa kompyuta liba likotoggedde abaana ba Buganda kubanga ensi yonna yafuuka nga kyalo kimu nga, tekikyetaagisa kusooka kugenda Bulaaya okumanya abaana baayo bye basoma n’emirimu egiriko ssente ennaku zino. Kale bw’oba ne kompyuta bino byonna osobola okubituukako.
Kompyuta eyamba abakozi n’abayizi okunoonyereza, bw’oba ogisomye osobola n’okumanya enkozesa y’essimu yo obulungi kubanga bingi ebiri ku kompyuta biri ne ku ssimu ezomulembe.
Mw. Wasswa agamba nti kizibu essomero okusomesa omuyizi ebintu byonna, kyokka bw’aba amanyi okukozesa kompyuta by’atasomye ku kibiina ayinza okubyeyigiriza.
Bw’oba omanyi kompyuta ate ng’olinako yintanenti ejja kuyamba omusibi w’enviiri okufuna emisono emipya egiyita bakasitoma; makanika amanya omugaso gw’ekyuma n’engeri y’okukikanikamu; omulimi n’omulunzi ayigirako ennima eyomulembe ate bw’oba muyiiya kompyuta ekuyamba okwongera ku mulimu gwo kuba buli kimu kibaako.
Muky. Nakimuli agamba nti Obwakabaka bwa Buganda busobodde okugulira amasomero nga Bbowa Vocational Senior Secondary School kompyuta abaana bazeeyambise mu nsoma yaabwe eyabulijjo.
Amalala agazifunye mulimu Lubiri High School – Main Campus, Lubiri High School – Buloba Campus, Nnabagereka Primary School, Buganda Royal Institute of Business and Technical Education ne Muteesa I Royal University.
Wabula Muky. Nakimuli agamba nti omusolo gwa VAT ogwassiddwa ku kompyuta guyinza okutta kaweefube w’amasomero okufuna kompyuta kubanga gwakuzifuula za bbeeyi.
Agamba nti bbeeyi ya kompyuta bw’eneerinnya, amasomero gaakuzibinika bazadde ekiyinza okukosa omuyizi butereevu.


text:
Abakkiriza basannyalazza emirimu e Gulu
Ate okuva mu kitundu ky’e Gulu, abakirizza basanyalazza emirimu bwebeeyiye ku nguudo okutabuza ekkubo ly’omusaalaba.
Bano bakulembeddwamu Ssaabasumba John Baptsit Odama n’omulabirizi Johnson Gakumba ab’omukitundu ekyo.
Abantu boongedde okuwakanya ebbago ly’obufumbo
Ng’okwebuuza ku bbago ly’obufumbo n’amaka kugenda mu maaso, abatuuze b’ekitundu kye Jinja mu Busoga batadde omubaka waabwe Moses Balyeku ku nninga, ababuuliire ekigendererwa ky’etteeka lino ekituufu, nti kubanga bbo tebalirabamu nsa.
Bbo ab’Entebbe, nabo omubaka waabwe Mohammed Kawuma ebbago balimugobezza, okutuusa ng’obuwaayiro obuvvoola enzikiriza n’obuwangwa bumulunguddwa bulungi.


text:
Yona Jonah
Chapter 1
1 Awo ekigambo kya Mukama kyajja eri Yona, omwana wa Amittayi, nga kyogera nti
2 Golokoka, ogende e Nineeve ekibuga ekyo ekinene okirangirire; kubanga obubi bwabwe bulinnye butuuse mu maaso gange.
3 Naye Yona n'agolokoka okuddukira e Talusiisi okuva mu maaso ga Mukama; n'aserengeta e Yopa n'alaba ekyombo nga kigenda e Talusiisi; awo n'abawa empooza yaakyo n'asaabala omwo agende nabo e Talusiisi ave mu maaso ga Mukama.
4 Naye Mukama n'asindika empewo ennyingi ku nnyanja, omuyaga omungi ne guba ku nnyanja ekyombo ne kyagala okumenyeka.
5 N'abo abaavuga ne batya ne bakaabirira buli muntu katonda we; ne basuula mu nnyanja ebintu ebyali mu kyombo bakiwewule. Naye Yona yali ng'asse mu kisenge eky'omu kyombo, ng'agalamidde, yeebase otulo.
6 Awo omugoba w'ekyombo n'ajja gy'ali n'amugamba nti Obadde otya, ggwe omwebasi? golokoka, osabe Katonda wo, era mpozzi Katonda anaatujjukira tuleme okuzikirira.
7 Ne boogera buli muntu ne muganda we nti Jjangu tukube akalulu tulyoke tutegeere gwe tulangibwa akabi kano okutubaako. Awo ne bakuba akalulu, akalulu ne kagwa ku Yona.
8 Awo ne bamugamba nti Kale tubuulire gwe tulangibwa akabi kano okutubaako; omulimu gwo mulimu ki? ova wa? ensi yammwe nsi ki? ekika kyammwe kika ki?
9 N'abagamba nti Ndi Mwebbulaniya; ntya Mukama, Katonda ow'omu ggulu eyakola ennyanja n'olukalu.
10 Awo abantu ne batya nnyo ne bamugamba nti Kino kiki ky'okoze ggwe? Kubanga abantu baamanya nti adduse mu maaso ga Mukama, kubanga yali ng'ababuulidde.
11 Awo ne bamugamba nti Tunaakukola tutya ennyanja etuteekere? kubanga ennyanja yali ng'egenda yeeyongera okufuukuuka ennyo.
12 N'abagamba nti Munsitule munsuule mu nnyanja; kale ennyanja eneebateekera; kubanga mmanyi nti omuyaga guno omungi gubakutte okubalanga nze.
13 Naye abantu ne bavuga nnyo okuddayo okugoba ettale; naye ne batayinza; kubanga ennyanja yagenda yeeyongera bweyongezi okufuukuuka okubaziyiza.
14 Kyebaava bakaabirira Mukama ne boogera nti Tukwegayiridde, ai Mukama, tukwegayiridde tuleme okuzikirira ku lw'obulamu obw'omuntu ono; so totussaako musaayi ogutaliiko musango; kubanga ggwe, ai Mukama, ggwe okoze ky'oyagala.
15 Awo ne basitula Yona ne bamusuula mu nnyanja; awo omuyaga ogwali ku nnyanja ne gufa.
16 Awo abantu ne batya nnyo Mukama; ne bawaayo ssaddaaka eri Mukama ne beeyama obweyamo.
17 Mukama n'ateekateeka ekyennyanja ekinene kimire Yona; Yona n'amala mu lubuto olw'ekyennyanja ennakn ssatu emisana n'ekiro.


text:
Bya BENJAMIN SSEBAGGALA, JOHN BOSCO MULYOWA NE SADATI WALIGGO
EYAFIIRWA mukyala we n’omwana e Rakai ali ku bunkenke olw’abantu abamulondoola b’agamba nti baagala kumutta era mu kiro ekyakeesezza Olwokusatu baamuyingiridde ku loogi we yabudama ne bagezaako okumutuga!
Gabudyeri Bandihihi we bwazibidde eggulo ng’ali mu ddwaaliro eritayasanguziddwa oluvannyuma lw’omubaka w’essaza ly’e Kooki Amos Mandela okusitukiramu n’amuggya mu ddwaaliro ly’e Rakai gye baasoose okumutwala.
Enfa ya Peace Kyomukama n’omwana we abagambibwa okubeera nti baaliibwa e Kyalurangira- Rakai erese ebibuuzo bingi ebibadde tebinnaba kwanukulwa ng’abamu babuyita busezi sso ng’abalala bagamba nti lino ttemu.
Balowooza nti waliwo abantu abeerimbise mu busezi babuze obujulizi. Bukedde akusoggoledde akawonvu n’akagga okunoonya ekituufu ekiyinza okubeera ku nfa y’abantu bano; Peace Kyomukama n’omwana we ow’emyezi omwenda abattiba ne babuzibwawo nga n’okutuusa kati ebitundu by’emirambi gyabwe tebimanyise gye biri.
Nakate ne bba, eyasimattuse gye yali atwala mukyala we n’omwana.
Gabudyeri Bandihihi bba w’omugenzi Kyomukama agamba nti ali mu kutya olw’abantu abamulondoola okumutuusaako obulabe nga ne mu kiro ekyakeesezza eggulo agamba nti abasajja baamuzingirizza mu loogi ya Steps Bar e Rakai we yabadde asuze ne bamutuga era yasigazizza enkwagulo mu bulago.
Bandihihi olwavudde ku poliisi e Rakai ng’obudde bugenze ate nga ne ku kyalo atyayo nti osanga ebyamutuukako okusooka biyinza okuddamu kwe kusalawo afune loogi we yasuze kyokka mu kiro omusajja n’amuyingirira n’amtuga.
Olugendo yaluggye Kizinga-Dyango gy’abadde abeera ne bazadde be Elikaadi Kyanzi ne Robinah Twinomugisha ku kyalo Kizinga-Dyango gy’abadde abeera ekiseera kyonna ekiyise.
BANDIHIHI YALI ALAGA WA?
Annyonnyola nti nga 24 March yategeka okutwala mukyala we ewa jjajjaawe Maria Nakate azaala nnyina e Buyoga- Ngereko mu ggombolola y’e Kisekka- Lwengo kyokka olugendo ne balwawuzaamu ne bayitira e Kalwanyi ewa mukwano gwabwe Wasswa eyabadde afiiriddwa omwana ne baziika.
Abakwate Tumuhimbise ne Ssegirinya (wakati) abaalonkomye ssentebe.
Ekitundu ekisinga obunene ku lugendo baalina okukitambula okutuuka mu kabuga k’e Kibaale we baalina okulinnyira bbaasi ebatuuse e Kalisizo. Bwe baamala okuziika ne babaga ku lugendo wabula obudde ne buziba nga bali mu kkubo omukyala ( Kyomukama) n’alaajana nti akooye bafune we basula olugendo baluddire enkeera.
“Twakyama ewa Asaf Tumuhimbise n’atutegeeza nti ye ssentebe w’ekyalo ne tulowooza nti tutuuse ku muntu omutuufu ne batwalira ye n’ategeeza nti agenze kutugulira buwunga batuwe ekyokulya” Bandihihi annyonnyola. “Yakomawo nga twebase kwe kucwanira eyatwalidde nti omwana yabadde agenda kufuka ku mufaliso ye kwe kulagira mukyala wange agende asale essanja ayalire omwana wabbali kyokka bwe yafuluma ennyumba nange ne ng’enderako.
GABUDYERI kaawonawo ky'agamba:
Nnasigala walako, ng’enda okulengera nga mukyala wange bamutemako omutwe wamu n’omwana.
Nadduka nange ne bangoba ne bantema wabula ne nsimattuka, bwe nnababulako ne nfuna we nzira ne mbalaba nga babaaga abantu bange, ebitundu by’omubiri ne babipakira mu bukutiya ne babisiba ku pikipiki ebimu ne babiteeka mu mmotoka ne babitwala, ye Tumuhimbise n’adda mu nju ye.”
GYE BAALI BALAGA ANNYONNYODDE
Maria Nakate, jjajja wa Gabudyeri annyonnyola nti muzzukulu we yali amukubidde ku ssimu ya muliraanwa n’amutegeeza nti yali amutwalira omukyala n’omwana kubanga okuva lwe baamuzaala yali tamulabangako ng’abalindiridde.
Erias Musujja kigambibwa nti yeetuga bwe kyazuuse nti abadde atunda ennyama y’abafu.
“Nabadde mbalinda ate nalabidde awo ng’atuuse alina embale n’antegeeza nti mukyala we n’abaana babasse era bwe yabadde avaayo n’antegeeza nti ebitundu bwe banaabeera babizudde bajja kubireeta tubiziike” Nakate bwe yannyonnyodde.
POLIIS E RAKAI
Eggulo abaakwatibwa ku musango guno okuli: Seregio Mpoza ne mutabani we Aloysius Kasujja 15, Bosco Segirinya ne mukyala we, Ronald Mwanje ne Alex Sebbala batabani ba Segirinya nga bano bakuumirwa ku poliisi ez’enjawulo okuli Masaka, Kalisizo ne Rakai. Ye Erias Musujja yeetugira mu kaduukulu ka poliisi e Masaka gye buvuddeko.
Taban Chiriga, akulira bambega ku poliisi e Rakai eggulo yategeezezza nti abantu 13 be baakutte ku ttemu lino era babagguddeko omusango gwakugezaako kutta muntu kubanga tebalina bujulizi bukakasa nti batta bali ababiri.
Jackson Byaruhanga atwala ebyokwerinda e Kizinga-Dyango yagambye nti Bandihihi amumanyi nti akulidde ku kyalo kino era newankubadde teyamulaba ng’avaayo ne mukyala we kyokka abadde abamanyi nga batuuze ku kitundu.
Ayongerako nti ebyaliwo bwe byagwawo yaddayo ku kyalo n’abannyonnyola ebyamutuukako era yeewolayo ku busente ku kyalo asobole okulondoola ensonga z’okufa kwa mukyala we n’omwana.
Omwogezi w’ekitongole ekiramuzi Erias Kisawuzi yategeeza Bukedde gye buvuddeko nga bino byakagwawo nti tewali tteeka livunaana musezi wabula oyo asse munne ne bw’abeera amulidde bamuvunaana musango gwa butemu ate aziikudde omufu avunaanibwa kutataaganya ddembe lya mufu oba okusaalimbira mu biggya.
Omubaka Mandera yakyalidde Gabudyeri mu ddwaaliro.
EBITANKANIBWA
1. Abantu bano abattibwa ani yalaba nga waliwo afumba ennyama yaabwe oba okugirya?
2. Kigambibwa nti okubatta waliwo ekibinja ekitunda ebitundu by’emibiri gy’abantu e Tanzania era Ronald Mwanje anoonyezebwa gye yaddukidde.
3. We baabattira baasangawo enviiri n’endagala naye nga tewali musaayi newankubadde enkuba yatonnya mu kiro ekyo naye kirowoozebwa nti abaabatta baagulembeka.
4. Kino si kibinja ky’abantu abatta abantu nga kati bayingizizzaamu eky’obusezi babuzeebuze obujulizi.
5. Ewa Seregio Mpoza poliisi gye yasanga amagumba mu lusuku, ga bantu be baalya oba be baatemula ne basuula amagumba gaabwe? Bwe kibeera nti baabalya lwaki amagumba poliisi ge yazuula gaali malamba?
6. Bandihihi eyadduka ng’ekitundu takimanyi agamba atya nti yalinnya omuti n’alengera nga babaaga abantu be sso ng’obudde bwali bwa kiro?
7. Abantu bonna poliisi b’ekutte waliwo eyeesowoddeyo n’alumiriza omu ku bo nti yali amuliiridde omuntu we?
8. Abantu bano bwe babeera nga basezi lwaki bakubira ssentebe wa disitulikiti y’e Rakai, Robert Benon Mugabi amasimu nga bamutiisatiisa?
Ani atiisatiisa ssentebe wa disitulikiti okukola ekintu?
Omwana eyalumirizza kitaawe okutwala ennyama y’abafu awaka.
Bannaddiini balung’amizza
Kigambibwa nti omusezi abeera muntu aliko amaanyi agamutemba, kye bayita ekitambo, kyokka ng’amaanyi agakozesa kuziikula bafu. Abantu okukwata bannaabwe ne babalya si kyabulijjo era kyali kyasemba kuwulirwa mu biseera by’abafuzi b’amatwale Leo Kawuulu ne Lubaluka ab’e Bukunja lwe baataayiza omuwala Daliya ne bamusala ne bamulya era kigambibwa nti battibwa mu lujjudde.
Msgr. Charles Kasibante agamba nti ebiragiro bya Katonda ekiragiro ekyokutaano kigaana okutta kale omuntu yenna okuva lw’atondebwa mu lubuto okutuusa ng’akuze tewali alina buyinza ku bulamu bwe okuggyako Katonda.
Ayongerako nti obulamu bw’omuntu bwa bbeeyi era bwamuwendo, Klezia tekkiriza muntu mulala kubutaataaganya mu ngeri yonna ebukosa.
Omulabirizi w’e Mityana Dr. Stephen Kazimba yagambye nti omuntu agambibwa okubeera omusezi lubeera lutalo lwa mwoyo ng’omuntu alumbiddwa amaanyi g’ekizikiza, asaana okusabirwa atereere kubanga Katonda abeera amwagala naye ng’ebikolwa bye by’atayagala.
“Ebiriibwa tubimanyi bulungi kale si kyabulijjo okuwulira nti omuntu alidde munne,” Kazimba bwe yaggumizza.
Omusawo w'emitwe ayogedde
Dr. David Basangwa, omukugu mu kujjanjaba endwadde z’emitwe e Butabika yannyonnyodde nti mu ssaayansi waliwo obulwadde bwe bamanyi obukwata abantu ne balya ebintu ebitali byabulijjo era bano babeera basobola okulya ennyama y’abantu.
Wabula agamba nti waliwo obulwadde obulala bwe bamanyi nga busobola okujjira mu nsimbu nga bwe bulwawo osanga omuntu ng’akola ekintu ekitali kyabulijjo ng’abikola alinga ali mu tulo era nga bwe kimuvaako n’omubuuza ky’abadde akola abeera takijjukira.
Kyokka atangaaza nti omuntu ow’engeri eno akikola bw’omu tebasobola kwegatta bantu babiri oba okusingawo ne bakikola omulundi gumu kubanga bulwadde obukwata mu biseera eby’enjawulo tewali we bugattira bwongo bw’abantu ne bafaanaganya endowooza.


text:
2 Bassekabaka 2 Kings
Chapter 5
1 Awo Naamani omukulu w'eggye lya kabaka w'e Busuuli yali musajja mukulu eri mukama we era wa kitiibwa, kubanga ku bw'oyo Mukama yali awadde Obusuuli okuwangula: era yali musajja wa maanyi muzira, naye yali mugenge.
2 Awo Abasuuli baali batabadde bibiina, ne banyaga ne baggya mu nsi ya Isiraeri omuwala omuto; awo n'aweerezanga muka Naamani.
3 Awo n'agamba mugole we nti Singa mukama wange ali ne nnabbi ali mu Samaliya! kale yandiwonye ebigenge bye.
4 Awo ne waba ayingira n'abuulira mukama we nti Bw'ati bw'ati bw'ayogedde omuwala ow'omu nsi ya Isiraeri.
5 Awo kabaka w'e Busuuli n'ayogera nti Kale nno naaweereza kabaka wa Isiraeri ebbaluwa. N'agenda n'atwala talanta kkumi eza ffeeza n'ebitundu kakaaga ebya zaabu n'emiteeko gy'ebyambalo kkumi.
6 N'aleetera kabaka wa Isiraeri ebbaluwa ng'ayogera nti Kale nno ebbaluwa eno bw'eriba ng'etuuse gy'oli, laba, nkutumidde Naamani omuddu wange omuwonye ebigenge bye.
7 Awo olwatuuka kabaka wa Isiraeri bwe yasoma ebbaluwa, n'ayuza ebyambalo bye n'ayogera nti Nze Katonda nzite era nnamye, omusajja ono n'okutuma n'antumira okuwonya omuntu ebigenge bye? naye mulowooze, mbeegayiridde, mutegeere bw'anoonya ky'anannanga okuyomba nange.
8 Awo olwatuuka Erisa omusajja wa Katonda bwe yawulira nga kabaka wa Isiraeri ayuzizza ebyambalo bye n'atumira kabaka ng'ayogera nti Lwaki okuyuza ebyambalo byo? ajje nno gye ndi, kale anaamanya nga mu Isiraeri mulimu nnabbi.
9 Awo Naamani n'ajja n'embalaasi ze n'amagaali ge, n'ayimirira ku luggi lw'ennyumba ya Erisa.
10 Erisa n'amutumira omubaka ng'ayogera nti Genda onaabe mu Yoludaani emirundi musanvu, kale omubiri gwo gulidda gy'oli, naawe oliba mulongoofu.
11 Naye Naamani n'asunguwala, ne yeddirayo n'ayogera nti Laba, mbadde ŋŋamba nti taaleme kufuluma gye ndi n'ayimirira n'asaba erinnya lya Mukama Katonda we n'ayisayisa engalo awali ekifo, n'awonya omugenge.
12 Abana ne Falufali emigga egy'e Ddamasiko tegisinga bulungi mazzi gonna aga Isiraeri? siyinza kunaaba omwo ne mba mulongoofu? Awo n'akyuka n'agenda ng'aliko ekiruyi.
13 Awo abaddu be ne basembera ne boogera naye nti Kitange, nnabbi singa akulagidde okukola ekigambo ekikulu, tewandikikoze? kale toosinge nnyo bw'akugambye nti Naaba obe mulongoofu?
14 Awo n'aserengeta ne yennyika mu Yoludaani emirundi musanvu ng'ekigambo bwe kyali eky'omusajja wa Katonda: omubiri gwe ne gudda nate ng'omubiri gw'omwana omuto, n’aba mulongoofu.
15 Awo n'addayo eri omusajja wa Katonda, ye n'ekibiina kye kyonna, n'ajja n'ayimirira mu maaso ge: n'ayogera nti Laba nno ntegedde nga tewali Katonda mu nsi zonna wabula mu Isiraeri: kale nno, nkwegayiridde, toola ekirabo ku muddu wo.
16 Naye n'ayogera nti Nga Mukama bw'ali omulamu gwe nnyimiririra mu maaso ge, siitoole kyonna. N'amutayirira okukitoola; naye n'agaana.
17 Awo Naamani n'ayogera nti Oba tootoole, naye nkwegayiridde omuddu wo aweebwe ettaka eryetikkibwa n'ennyumbu bbiri; kubanga omuddu wo takyawaayo okuva leero ebiweebwayo ebyokebwa newakubadde ssaddaaka eri bakatonda abalala wabula eri Mukama.
18 Mukama asonyiwe omuddu wo mu kigambo kino; mukama wange bw'anaayingiranga mu kigwa kya Limmoni okusinzizaayo ne yeesigama ku mukono gwange ne nkutama mu kigwa kya Limmoni, bwe nnaakutamanga mu kigwa kya Limmoni, Mukama asonyiwenga omuddu wo mu kigambo ekyo.
19 N'amugamba nti Genda mirembe. Awo ne baawukana n'atambulako akabanga.
20 Naye Gekazi omuddu wa Erisa omusajja wa Katonda n'ayogera nti Laba, mukama wange asonyiye Naamani ono Omusuuli okutoola mu mikono gye ekyo kye yaleeta: nga Mukama bw'ali omulamu, nadduka ne mmugoberera mbeereko kye nnaamuggyako.
21 Awo Gekazi n'agoberera Naamani. A'wo Naamani bwe yalaba amugoberera, n'ava ku ggaali okumusisinkana, n'ayogera nti Mirembe?
22 N'ayogera nti Mirembe. Mukama wange antumye ng'ayogera nti Laba, kaakano kyebajje bajje gye ndi nga bava mu nsi y'ensozi eya Efulayimu abalenzi babiri ab'oku baana ba bannabbi; nkwegayiridde, bawe talanta ya ffeeza n'emiteeko gy'ebyambalo ebiri.
23 Awo Naamani n'ayogera nti Kkiriza, otoole talanta bbiri. N'amutayirira, n'asiba talanta bbiri eza ffeeza mu nsawo bbiri wamu n'emiteeko gy'ebyambalo ebiri, n'abitikka abaddu be babiri: ne bazetikkira mu maaso ge.
24 Awo bwe yatuuka ku lusozi, n'abiggya mu mukono gwabwe n'abitereka mu nnyumba: n'asindika abasajja ne baddayo.
25 Naye n'ayingira n'ayimirira mu maaso ga mukama we. Erisa n'amugamba nti Ova wa, Gekazi? N'ayogera nti Omuddu wo taliiko gy'agenze.
26 N'amugamba nti Omutima gwange tegugenze naawe, omusajja bw'akyuse okuva mu ggaali lye okusisinkana naawe? Kye kiseera okutoola ffeeza n'okutoola ebyambalo n'ensuku z'emizeyituuni n'ensuku z'emizabbibu n'endiga n'ente n'abaddu n'abazaana?
27 Kale ebigenge bya Naamani bineegatta naawe n'ezzadde lyo emirembe gyonna. N'ava w'ali nga mugenge atukula ng'omuzira.


text:
Luusi Ruth
Chapter 3
1 Awo Nawomi nnyazaala we n'amugamba nti Mwana wange, siikunoonyeze kuwummula, obe bulungi?
2 Era kaakano Bowaazi muganda waffe taliiwo gye wabeeranga n'abazaana be? Laba, awewa sayiri ekiro kino mu gguuliro.
3 Kale naaba osaabe amafuta, oyambale ebyambalo byo, oserengete mu gguuliro: naye teweetegeeza eri omusajja oyo okutuusa lw'anaamala okulya n'okunywa.
4 Awo olunaatuuka bw'anaagalamira, wekkaanye ekifo mw'anaagalamira, naawe n'oyingira n'obikkula ebigere bye, n'ogalamira; naye anaakubuulira bw'onookola.
5 N'amugamba nti Byonna by'oyogedde naabikola.
6 N'aserengeta mu gguuliro, n'akola nga byonna bwe bibadde nnyazaala we by'amulagidde.
7 Awo Bowaazi bwe yamala okulya n'okunywa, omutima gwe nga gusanyuse, n'agenda okugalamira ku mabbali g'entuumo y'eŋŋaano: n'ajja ng'asooba, n'abikkula ku bigere bye n'agalamira.
8 Awo olwatuuka mu tumbi omusajja n’atya ne yeekyusa era, laba, omukazi ng'agalamidde ku bigere bye.
9 N'ayogera nti Ggwe ani? N'addamu nti Nze Luusi omuzaana wo: kale bikka ekyambalo kyo ku muzaana wo; kubanga oli mununuzi wange.
10 N'ayogera nti Oweebwe Mukama omukisa, mwana wange: olaze ekisa ekisinga obungi enkomerero okukira olubereberye, kubanga togobereranga balenzi, oba baavu oba bagagga.
11 Ne kaakano, mwana wange, totya; naakukola byonna by'oyogera: kubanga ekibuga kyonna eky'abantu bange bamanyi ng'oli mukazi mwegendereza.
12 Era kaakano kya mazima nga nze mununuzi wo: naye waliwo omulala ansinga nze oluganda.
13 Beera wano ekiro kino, awo olunaatuuka enkya bw'anaakukolera emirimu egy'oluganda, kale, akole emirimu egy'oluganda: naye bw'atakkirize kukukolera mirimu gya luganda, kale nze ndikukolera emirimu egy'oluganda, nga Mukama bw'ali omulamu: galamira okeese obudde.
14 N'agalamira ku bigere bye okukeesa obudde: n'agolokoka omuntu nga tannayinza kwekkaanya munne. Kubanga yayogera nti Kireme okumanyibwa ng'omukazi ono azze mu gguuliro.
15 N'ayogera nti Leeta omunagiro gw'oyambadde, ogukwate; n'agukwata: n'agera ebigero mukaaga ebya sayiri, n'abimutikka: n'agenda mu kibuga.
16 Awo bwe yatuuka eri nnyazaala we, n'ayogera nti Ggwe ani, mwana wange? N'amubuulira byonna omusajja by'amukoledde.
17 N'amugamba nti Ebigero bino omukaaga ebya sayiri abimpadde; kubanga ayogedde nti Togenda eri nnyazaala wo nga tolina kantu.
18 N'alyoka agamba nti Tuula ng'osirika, mwana wange, okutuusa lw'olimanya ebigambo gye birikkira; kubanga omusajja oyo tajja kuwummula okutuusa lw'anaamalawo ekigambo kino leero.


text:
Amateeka: Abavuzi ba kupanga Boda ku KCCA
Abagoba ba boda boda mu kibuga Kampala batiisatisiizza ekitongole ekiddukanya ekibuga Kampala ki Kampala Capital City Authority – KCCA, nga bwe bagenda okuvuga bodaboda zaabwe bazisimbe ku kitebe ky’ekitongole ekyo, okutuusa nga abakulu nga bavuddeyo ne babalaga we balina okudda oluvannyuma lwa KCCA okuvaayo n’eyanjula enteekateka empya gy’eyagala boda boda zino zitambuliremu.
Bano balowooza nti waliwo enteekateeka ey’okubagoba mu Kibuga. Gye buvuddeko KCCA yavaayo n’esuubiza okutereeza omulimu guno gw’egamba nti gw’erimbiseemu abamenyi b’amateeka bangi olw’okubulwako enkola entuufu mweguddukanyizibwa. Olwa leero aba boda boda bano bakozze oluku’ngaana mwe baweeredde KCCA obukkwakulizo ssinga eyagala okubaako ky’ekola ku mulimu gwabwe.


text:
Bya Henry Kasomoko
ABAYIZI b’essomero lya Buddo Junior school “Kabinja” elyajja omuliro mu mwaka gwa 2008 basonda ssente ez’okumaliriza ebimu ku kizimbe bye ssomero okusobola okulwanyisa omujjuzo ogususse ku ssomero lino.
Ku mukolo ogwategekeddwa ku wooteri ya Africana mu Kampala , omukulu w’essomero lino Ernest Kavulu yategeezezza nti beetaaga obukadde 660 okusobola okumaliriza ekizimbe galikwoleka ekigenda okubeera ekya kalina .
Kavulu yagambye nti baakasonda obukadde obusobla mu 300 naye nga bakyetagga ssente endala okusobola okutambuza obulungi omulimu gw’okuzimba ekizimbe kino ekigenda okuyambako essomero okumalawo omujjuzo ogubadde gususse ku ssomero lino.
Omukolo guno gwatandise n’okukumba okwakulembeddwamu omumyuka w’omukulembeze w’eggwanga Edward Kiwanuka Ssekandi eyawaddeyo obukadde 10 okusobola okuyambako mu ku ddukanya omulimu gw’okuzimba nabasuubizza okubongera.
Abalala bawaddeyo kwabaddeko, Ssentebe wa Wakiso Matia Lwanga Bwanika eyawaddeyo obukadde 2 nategeeza ng’essomero lino bweryasonyibwa omusolo ogusoba mu bukadde 10 okusobola okuliyamba okwezzaawo oluvannyuma lw’enjega ya 2008 eyafiiramu n’abayizi abaasoba mu 20.
Abalala kwabaddeko Olara Otunnu eyawaddeyo emitwalo 20, omubaka Ssozi Kaddu Mukasa (Mityana South) mitwalo 10, ab’e Namirembe obukadde 2 nabalala.
Ssekandi yakubirizza abantu okuyambako mu kuddukirira essomero lino nategeeza abantu okuwaayo konna kebalina omulimu gwokuzimba ekizimbe kino gusobole okwanguwa kisobozese abaana okusomera mu kifo omutali mujjuzo
Ku mukolo guno obukadde obusoba mu 50 bwe bwasondeddwa nga buno bugenda kwongera ku buli 300 obwasooka kino kisobozese omulimu okwanguwa.


text:
Bya Samuel Balagadde
WALI otaddeyo omwoyo okumanya obutuufu bwa yinsuwa ya 3rd Party, layisensi ya PSV oba pamiti yo awatali kukakibwa?
Okimanyi nti ebintu bino oluusi biyinza okukuswaza ekisusse olw’okuba bicupuli naye ng’obadde obikozesa tomanyi?
Ebbula ly'ensimbi bwe lyeyongedde mu ggwanga ne bannaansi ab'omwoyo omutono ne batandika okucupula pamiti, 3rd Party , PSV ne pamiti.
Mu bikwekweto poliisi y'ebidduka by’ekoze kizuuliddwa nga pamiti , 3rd Party ne PSV bingi byeyambisibwa ku bidduka wabula nga bannannyi byo tebakimanyi nti bicupuli.
Poliisi y’ebidduka n’ekibiina ekigatta abaddukanya kkampuni za yinsuwa mu ggwanga baakoze ekikwekweto eky’awamu mwe baakwatidde yinsuwa za 3rd Party ez’ebicupuli ku bidduka mu Kampala n’emiriraano wabula ng'abaakwatiddwa abamu baabadde tebakimanyiiko nti ebicupuli bino baabigulira ku bidduka
Yinsuwa zino zaasinze kukwatibwa ku mmotoka za takisi ssaako n’eza buyonjo n’ezimu zaagulibwa mu bondi za mmotoka ate endala nga baazongerayo ekiseera kwe zirina okuggweerako nga beeyambisa ebiragalalagala okusangula bwino. Nasser Matovu, omukugu mu bya yinsuwa okuva mu kitongole ekigatta aba yinsuwa mu ggwanga ekya Uganda Insurers Association yategeezezza nti okucupula yinsuwa za 3rd party kweyongedde y’ensonga lwaki batandise ebikwekweto.
Yagambye nti wadde nga baakyusa endabika yaazo naddala kw’ezo ezaagabaibwa okutandika nga February 1, ne bazissaako ebintu eby’enjawulo ebizibu by’okucupula, bangi bakyagenda mu maaso n’okugula ezo ezitundibwa abalabbayi.
Afande Arinaitwe okuva ku CPS mu Kampala eyakulidde ekikwekweto kino omwabadde n’okusomesa ab’ebidduka ku ngeri y’okwewalamu okugula yinsuwa ez’ebicupuli e Kabalaga n’e Gaba ku Lwokubiri yagambye nti baatandise okunoonyereza ku bifo awakolerwa yinsuwa zino ez’ebucupuli. “Bangi ku bagudde ku bubenje bw’ebidduka balemereddwa okuliyirirwa okuva mu kkampuni za yinsuwa lwa kugula yinsuwa zino mu balabbayi,” Arinaitwe bwe yagambye.
Wabula bbo baddereeva abaasangiddwa n’ebicupuli bino baakyegaanyi nga bagamba nti bannannyini mmotoka be bamanya gye babigula. Bagamba nti obuseere bwa yinsuwa naddala eza pikipii ezikola ogwa bodaboda ssaako n’eza takisi kye kimu ku bivuddeko ebicuopuli.


text:
Bya HAFSWA NANKANJA
NNAALONGO Betty Nakiganda ow’e Bweyogerere mu Kira Town Council atenda amaanyi g’okusiiba n’okwerumya kubanga bba yali amugobezza abalongo be yamuzaalira nti, ewaabwe (ew’omusajja) tebazaala balongo anoonye kitaabwe.
Wabula olw’amaanyi g’okusiiba, bba yamala n’akkiriza abaana bano era ne bongerako n’ezzadde lya baana abalala
basatu! Anyumya bwati;
“Mu butuufu Katonda gyali wabula ekizibu nti yatwekweka. Kiringa bw'oba n'omwana n'omutega ekintu okulaba oba wa mazima oba nedda. Ne kino bwe kiri, ebizibu ebisinga bye tufuna Katonda abeera atugezesa kulaba kukkiriza kwaffe.
Tewali kizibu kiremerera Katonda ggwe ate we yatondera e Ggulu nga terina mpagi eriwanirira ate kizibu ki ekimulemerera?
Twazaalibwa abaana 9 nga nze mukulu naye omunaana balenzi nze muwala nzekka. Bwe naweza emyaka 18 nali sirina muganda wange gwe nnyinza kubuulira kizibu kyange eky'obuwala kubangaa absigadde baali bannyinaze.
Kyannuma nnyo era nga kinnenyamiza. Nalaba kimpitiriddeko ne nfukamira wansi ne nsaba Katonda nti, 'Katonda nga bw'anzadde nga nze muwala nzekka abaana bange be ng’enda okuzaala bonna ampe balenzi beereere.
Katonda yawulira essaala zange era bwe nafumbirwa nazaala abaana bawala beereere. Nga naakazaala abawala bana, twatabuka ne kitaabwe era ne twawukana.
Nafuna omusajja omulala ne nfumbirwa. mu kiseera kino nalina emyaka 28 ne nfuna olubuto lw'abalongo kye nategeera nga luwezezza emyezi musanvu.
Bwe nnabuulira baze amawulire ag'essanyu, mu kifo ky’okusanyuka yantabukira butabukizi. Yangoba ewaka n'olubuto mbu ye awaabwe tebazaala balongo.
Twatabukira ddala nga tayagala kundabako mbu mmuviire nnoonye nnnannyini lubuto. Namuviira ne ng’enda ewa mwannyinaze gye nazaalira abalongo bulungi nga nabo bawala.
Wabula mba naakazaala ne nneebuuza lwaki mukama andeetedde omusaalaba guno!
Ekyasooka okunzijira kwe kusiiba antikkule omugugu guno. Nasiibira wiiki bbiri nga bwe njosaamu kuba nali nakawere.
Ng'ebula ennaku ssatu wiiki e bbiri ziggweeko, Ssaalongo yajja ne mwannyinaze gye nnali mbeera kuba ye yali tamanyiiyo era n'angamba nti, “teweeraliikirira, abaana bange. Teekateeka ompe olunaku nkunone odde mu makaago.”
Namuwa olunaku era yannona ne twongera okuzaala abaana abalala basatu basatu nga bonna bawala. Wadde Ssaalongo wange George Mayambala kati mugenzi naye Mukama yamusumulula omutima ogwali gwesibye.”


text:
Bya STEPHEN MAYAMBA
TTIIMU y’eggwanga 'The Cranes' olwaleero yeesozze enkambi ku kaweefube okuwandula Equatorial Guinea mu z’okusunsulamu abanaazannya eza Afrika (AFCON 2015).
Cranes yeetegekera okukyaza Equatorial Guinea nga 19 July e Namboole mu gw’oluzannya olusooka ku mutendera ogw’okubiri mu z'okusunsulamu. Singa eyitamu yeesoga butereevu akabinja omuli; Ghana, Guinea ne Togo.
Omutendesi Micho n’abayambi be wiiki ewedde yayise abazannyi 22 ng’abasinga bazannyira mu liigi ya waka n’abazannyira mu liigi ezawumula okutandika okutendekebwa oluvanyuma baneegatibwako abazannya ogw’ensimbi.
Abazannyi bano bagenda kutalaaga eggwanga nga bazannyamu egy’omukwano ne ttiimu z’ebitundu eby’enjawulo nga batandikira Mbarara ku sande mu kamppeyini y’okukunga abawagizi eya “ Cranes na Mutima”
Abeetabye mu kutendekebwa ku kisaawe e Lugogo kubaddeko; Benjamin Ochan, Isma Watenga , Nicholas Wadada, Denis Iguma, Joseph Ochaya, Isaac Muleme, Richard Kasagga, Savio Kabugo, Murshid Jjuuko, Ivan Ntege, Allan Kyambadde, Muzamir Mutyaba, Brian Majwega, Miya Faruk, Wadri William, Emma Okwi, Hamis Kiza, Brian Umony, ne Francis Olaki. Ne Yunus Sentamu atasooka kuyitibwa yabegaseko ne bawera abiri.
Abasatu; Gaddafi Kiwanuka owa KCCA FC (ataasobodde olw'ensonga ezimu), Isaac Isinde ne Robert Odonkara abaabadde ne kirabu yaabwe eya St. George nga bawangula liigi ya Ethiopia ku Ssande basuubirwa nkya (ku Lwokubiri).


text:
2 Bassekabaka 2 Kings
Chapter 18
1 Awo olwatuuka mu mwaka ogw'okusatu ogwa Koseya mutabani wa Era kabaka wa Isiraeri Keezeekiya mutabani wa Akazi kabaka wa Yuda n'atanula okufuga.
2 Yali yaakamaze emyaka amakumi abiri mu etaano bwe yatanula okufuga; n'afugira emyaka amakumi abiri mu mwenda mu Yerusaalemi: ne nnyina erinnya lye yali Abi muwala wa Zekkaliya.
3 N'akola ebyali mu maaso ga Mukama ebirungi nga byonna bwe byali kitaawe Dawudi bye yakolanga.
4 Yaggyawo ebifo ebigulumivu n'amenya empagi n'atemera ddala Baasera: n'amenyamenya omusota ogw'ekikomo Musa gwe yakola; kubanga okutuusa mu biro ebyo abaana ba Isiraeri nga bagwoterereza obubaane; n'aguyita nti Kikomo bukomo.
5 Yeesiga Mukama Katonda wa Isiraeri; awo oluvannyuma lwe ne wataba amufaanana mu bakabaka bonna aba Yuda so si mu abo abaamusooka.
6 Kubanga yeegatta ne Mukama, teyaleka kumugoberera naye n'akwata ebiragiro bye Mukama bye yalagira Musa.
7 Awo Mukama n'abanga naye; buli gye yafulumanga yonna n'alabanga omukisa: n'ajeemera kabaka w'e Bwasuli n'atamuweereza.
8 N'akuba Abafirisuuti okubatuusa e Gaza n'ensalo zaakyo, ekigo eky'omukuumi era n'ekibuga ekiriko enkomera.
9 Awo olwatuuka mu mwaka ogw'okuna ogwa kabaka Keezeekiya, gwe mwaka ogw'omusanvu ogwa Koseya mutabani wa Era kabaka wa Isiraeri Salumaneseri kabaka w'e Bwasuli n'atabaala Samaliya n'kizingiza.
10 Awo emyaka esatu bwe gyayitawo ne bakimenya: mu mwaka ogw'omukaaga ogwa Keezekiya, gwe mwaka ogw'omwenda ogwa Koseya kabaka wa Isiraeri, Samaliya ne kimenyebwa.
11 Awo kabaka w'e Bwasuli n'atwalira ddala Isiraeri e Bwasuli, n'abateeka mu Kala ne mu Kaboli ku mugga ogw'e Gozani, ne mu bibuga eby'Abameedi:
12 kubanga tebaagondera ddoboozi lya Mukama Katonda waabwe, naye ne basobya endagaano ye, byonna Musa omuddu wa Mukama bye yalagira, ne batakkiriza kubiwulira newakubadde okubikola.
13 Awo mu mwaka ogw'ekkumi n'ena ogwa kabaka Keezeekiya Sennakeribu kabaka w'e Bwasuli n'atabaala ebibuga byonna ebiriko enkomera ebya Yuda, n'abimenya.
14 Awo Keezeekiya kabaka wa Yuda n'atumira kabaka w'e Bwasuli e Lakisi ng'ayogera nti Nnyonoonye; ddayo onveeko: by'ononsalira nnaabikkiriza. Kabaka w'e Bwasuli n'asalira Keezeekiya kabaka wa Yuda effeeza talanta ebikumi bisatu n'ezaabu talanta amakumi asatu.
15 Era Keezeekiya n'amuwa effeeza yonna eyalabika mu nnyumba ya Mukama ne mu by'obugagga eby'omu nnyumba ya kabaka.
16 Mu biro ebyo Keezeekiya n'asala ezaabu ku nzigi za yeekaalu ya Mukama ne kumpagi Keezeekiya kabaka wa Yuda ze yali abisseeko, n'agiwa kabaka w'e Bwasuli.
17 Awo kabaka w'e Bwasuli n'atuma Talutani ne Labusalisi ne Labusake ng'ayima e Lakisi eri kabaka Keezeekiya, nga balina eggye lingi, e Yerusaalemi. Ne batabaala ne bajja e Yerusaalemi. Awo nga batabadde ne bajja ne bayimirira awali olusalosalo olw'ekidiba ekyengulu ekiri mu luguudo olw'ennimiro y'omwozi w'engoye.
18 Awo bwe baayita kabaka, ne wafuluma eri bo Eriyakimu mutabani wa Kirukiya eyali saabakaaki ne Sebuna omuwandiisi ne Yowa mutabani wa Asafu omujjukiza.
19 Awo Labusake n'abagamba nti Mugambe nno Keezeekiya nti Bw'atyo bw'ayogera kabaka omukulu kabaka w'e Bwasuli nti Bwesige ki buno bwe weesiga? nti
20 Oyogera, naye bigambo bya mu kamwa bumwa, nti Waliwo amagezi n'amaanyi ag'okulwana: Ani nno gwe weesiga n'okujeema n'onjeemera?
21 Laba nno weesiga omuggo ogw'olumuli luno olwatifu, ye Misiri; omuntu bw'aneesigama okwo, lunaayingira mu mukono gwe ne lugufumita: bw'atyo Falaawo kabaka w'e Misiri bw'ali eri abo bonna abamwesiga.
22 Naye bwe munaŋŋamba nti Twesiga Mukama Katonda waffe: si ye wuuyo Keezeekiya gw'aggidewo ebifo bye ebigulumivu n'ebyoto bye, n'agamba Yuda ne Yerusaalemi nti Munaasinzizanga mu maaso g'ekyoto kino mu Yerusaalemi?
23 Kale nno, nkwegayiridde, muwe emisingo mukama wange kabaka w'e Bwasuli, nange naakuwa embalaasi enkumi bbiri, ggwe ku bubwo bw'onooyinza okuziteekako abazeebagala.
24 Kale onooyinza otya okukyusa amaaso g'omwami omu ku abo abasinga obuto ku baddu ba mukama wange, ne weesiga Misiri olw'amagaali n'abeebagala embalaasi.
25 Nze ntabadde ekifo kino kaakano awatali Mukama okukizikiriza? Mukama ye yaŋŋamba nti Tabaala ensi eno ogizikirize.
26 Awo Eriyakimu mutabani wa Kirukiya ne Sebuna ne Yowa ne bagamba Labusake nti Nkwegayiridde, yogera n'abaddu bo mu lulimi Olusuuli; kubanga tulutegeera: so toyogera naffe mu lulimi olw'Abayudaaya mu matu g'abantu abali ku bbugwe.
27 Naye Labusake n'abagamba nti Mukama wange yantumira mukama wo naawe okwogera ebigambo bino? tantumidde basajja abatuula ku bbugwe, okulya amazi gaabwe bo n'okunywera enkali yaabwe bo wamu nammwe?
28 Awo Labusake n'ayimirira n'ayogerera waggulu n'eddoboozi ddene mu lulimi olw'Abayudaaya n'ayogera nti Muwulire ekigambo kya kabaka omukulu kabaka w'e Bwasuli.
29 Bw'atyo bw'ayogera kabaka nti Keezeekiya tabalimbanga, kubanga taliyinza kubalokola mu mukono gwe:
30 so Keezeekiya tabeesizanga Mukama ng'ayogera nti Mukama talirema kutulokola, n'ekibuga kino tekirigabulwa mu mukono gwa kabaka w'e Bwasuli.
31 Temuwulirizanga Keezeekiya: kubanga bw'atyo bw'ayogera kabaka w'e Bwasuli nti Mutabagane nange mufulume gye ndi; ne mulya buli muntu ku muzabbibu gwe na buli muntu ku mutiini gwe, ne munywa buli muntu amazzi ag'omu kidiba kye ye;
32 okutuusa lwe ndijja ne mbatwalira ddala mu nsi efaanana ensi yammwe, ensi ey'eŋŋaano n'omwenge, ensi ey'emigaati n'ensuku ez'emizabbibu, ensi ey'amafuta aga zeyituuni n'omubisi gw'enjuki, mube balamu muleme okufa: so temuwulirizanga Keezeekiya bw'alibasendasenda ng'ayogera nti Mukama alitulokola.
33 Waliwo katonda yenna ku bakatonda b'amawanga eyali alokodde ensi ye mu mukono gwa kabaka w’e Bwasuli?
34 Bali ludda wa bakatonda b’e Kamasi n'ab'e Alupadi? bali ludda wa bakatonda b’e Sefavayimu, ab'e Kena, n'ab'e Yiva? Baalokola Samaliya mu mukono gwange?
35 Baani ku bakatonda bonna ab'ensi abaalokola ensi yaabwe mu mukono gwange, Mukama alokole Yerusaalemi mu mukono gwange?
36 Naye abantu ne basirika ne batamuddamu kigambo: kubanga ekiragiro kya kabaka kyali bwe kityo nti Temumuddamu.
37 Awo Eriyakimu mutabani wa Kirukiya eyali saabakaaki ne Sebuna omuwandiisi ne Yowa mutabani wa Asafu omujjukiza ne bajja eri Keezeekiya nga bayuzizza ebyambalo byabwe, ne bamubuulira ebigambo bya Labusake.


text:
Essuula 2
1 Kubanga mmwe mwekka, ab'oluganda, mumanyi ng'okuyingira kwaffe gye muli tekwali kwa bwereere:
2 naye bwe twamala okubonaabona n'okugirirwa ekyejo mu Firipi, nga bwe mumanyi, ne tugumira mu Katonda waffe okubuulira gye muli enjiri ya Katonda mu kufuba okungi.
3 Kubanga okubuulirira kwaffe si kwa bulimba, so si kwa bugwagwa, so si mu bukuusa:
4 naye nga bwe twasaanyizibwa Katonda okuteresebwa enjiri, bwe twogera bwe tutyo, si ng'abaagala okusiimibwa abantu, wabula Katonda akema emitima gyaffe.
5 Kubanga tetubeeranga na kigambo eky'okwegonza, nga bwe mumanyi, newakubadde n'ensonga ey'okukisa okwegomba, Katonda ye mujulirwa;
6 newakubadde nga tunoonya ekitiibwa eri abantu, newakubadde eri mmwe,
7 Naye twali bawombeefu mu mmwe, ng'omulezi bw'ajjanjaba abaana be ye:
8 bwe tutyo bwe twabalumirwa omwoyo, ne tusiima okubagabira, si njiri ya Katonda yokka, era naye n'emyoyo gyaffe ffe, kubanga mwali baagalwa baffe nnyo.
9 Kubanga mujjukira, ab'oluganda, okufuba kwaffe n'okutegana: bwe twakolanga emirimu emisana n'ekiro, obutazitoowereranga muntu yenna ku mmwe, ne tubabuuliranga enjiri ya Katonda.
10 Mmwe bajulirwa era ne Katonda, bwe twabanga n'obutukuvu n'obutuukirivu awatali kunenyezebwa eri mmwe abakkiriza:
11 nga bwe mumanyi ffe bwe twali eri buli muntu ku mmwe, nga kitaabwe bw'aba eri abaana be, nga tubabuulirira era nga tubagumya emyoyo era nga tutegeeza,
12 mulyoke mutambulenga nga bwe kisaanira Katonda abayita okuyingira mu bwakabaka bwe ye n'ekitiibwa.
13 Naffe kyetuva twebaza Katonda obutayosa, kubanga bwe mwaweebwa ffe ekigambo eky'okuwulirwa, kye kya Katonda, temwakitoola nga kigambo kya bantu, naye nga bwe kiri amazima, ekigambo kya Katonda, n'okukola ekikolera mu mmwe abakkiriza.
14 Kubanga mmwe, ab'oluganda, mwagoberera ekkanisa za Katonda eziri mu Buyudaaya mu Kristo Yesu: kubanga nammwe mwabonyaabonyezebwa bwe mutyo ab'eggwanga lyammwe mmwe, nga nabo bwe baabonyaabonyezebwa Abayudaaya;
15 abatta Mukama waffe Yesu ne bannabbi, era abaatugoba, so tebasiimibwa Katonda, era balabe ba bantu bonna;
16 nga batuziyiza okubuulira ab'amawanga balyoke balokoke; okutuukiriza ebibi byabwe ennaku zonna: naye obusungu bubatuuseeko obumalira ddala.
17 Naye ffe, ab'oluganda, bwe mwatwawukanako akaseera akatono, mu maaso si mu mutima, tweyongera nnyo okufuba okubalaba mu maaso gammwe n'okubalumirwa ennyo omwoyo:
18 kubanga twayagala okujja gye muli, nze Pawulo omulundi ogw'olubereberye era n'ogw'okubiri; Setaani n'atuziyiza.
19 Kubanga essuubi lyaffe ki oba ssanyu oba ngule ey'okwenyumiriza? Bwe mutaba mmwe, mu maaso ga Mukama waffe Yesu mu kujja kwe?
20 Kubanga mmwe kitiibwa kyaffe n'essanyu.


text:
Yobu Job
Chapter 30
1 Naye kaakano be nsinga obukulu bansekerera, Bakitaabwe nabanyooma okubateeka wamu n'embwa ez'ekisibo kyange.
2 Weewaawo, amaanyi ag'emikono gyabwe gandingasizza ki? Abantu abaweddemu obuvubuka,
3 Bakoozimbye olw'okwetaaga n'enjala; Bameketa ettaka ekkalu mu kizikiza eky'okuzika n'okwonooneka.
4 Banoga enkunga awali ebisaka; N'enkolo ez'omwoloola ye mmere yaabwe.
5 Bagobebwa wakati mu bantu; Babalangira nga bwe balangira omubbi.
6 Kibagwanira okubeera mu njatika ez'omu biwonvu, Mu bunnya obw'omu ttaka n'obw'omu njazi.
7 Balirira mu bisaka, Wansi w'emyennyango we bakuŋŋaanira.
8 Baana ba basirusiru, weewaawo, baana ba basajja abatalina linnya; Baakubibwa emiggo ne bagobebwa mu nsi.
9 Kale kaakano nze nfuuse oluyimba lwabwe, Weewaawo, ndi kigambo kya buwemu gye bali.
10 Bantamwa, banneesamba, Tebaleka kumpandira malusu mu maaso.
11 Kubanga asumuludde omugwa gwe n'ambonyaabonya, Era basudde olukoba olugoba mu maaso gange.
12 Ku mukono gwange ogwa ddyo kugolokokera abalalulalu; Basindiikiriza ebigere byange, Era batuuma ku nze amakubo gaabwe ag'okuzikirira.
13 Boonoona ekkubo lyange, Bongera ku nnaku ze ndabye, Abantu ababulwa ow'okubayamba.
14 Bajja nga bayita mu kituli ekiwagule ekigazi: Wakati mu matongo bangwako.
15 Ebitiisa bikyuse okungwako, Bayigganya ekitiibwa kyange ng'empewo; N'omukisa gwange guweddewo ng'ekire.
16 Era kaakano emmeeme yange efukiddwa munda yange; Ennaku ez'okubonyaabonyezebwamu zinkutte.
17 Ekiro amagumba gange gafumitibwa mu nze, N'obubalagaze obunnuma tebuwummula.
18 Olw'amaanyi amangi ag'endwadde yange ekyambalo kyange kyonoonese: Ensibira ddala ng'ekitogi ky'ekizibawo kyange.
19 Ansudde mu bitosi, Era nfuuse ng'enfuufu n'evvu.
20 Nkukaabira so tonziramu: Nayimirira, n'ontunuulira.
21 Okyuse okuba omukambwe gye ndi: Olw'amaanyi ag'omukono gwo onjigganya.
22 Onsitulira awali empewo n'ozinneebagazaako; Era onsaanuusizza mu kibuyaga,
23 Kubanga mmanyi ng'olintuusa mu kufa, N'eri ennyumba eyateekerwawo abalamu bonna.
24 Mazima taagololere mukono gwe ku kifuavu ky'ebyagwa; Newakubadde nga bibeera mu kuzikirira kwe, omuntu ayinza okulira olw'ebyo.
25 Saamukaabira amaziga oyo eyali mu nnaku? Emmeeme yange teyanakuwalira oyo eyeetaaga?
26 Bwe nnasuubira ebirungi, ebibi ne biryoka bijja; Era bwe nnalindirira omusana, ekizikiza ne kijja.
27 Ebyenda byange byesera ne bitawummula: Ennaku ez'okubonyaabonyezebwamu zintuuseeko.
28 Ntambula nga mpuubaala awatali njuba: Nnyimirira mu kkuŋŋaaniro ne nkuba enduulu bannyambe.
29 Ndi muganda w'ebibe, Ne bamaaya ndi munnaabwe.
30 Eddiba ery'omubiri gwange liddugadde, linsasambukako, N'amagumba gange gookeddwa n'ebbugumu.
31 Ennanga yange kyevudde ekyuka okuwuubaala, N'omulere gwange gufuuse ddoboozi ly'abo abakaaba amaziga.


text:
Zekkaliya Zechariah
Chapter 6
1 Era ate ne nnyimusa amaaso gange ne ntunula; era, laba, amagaali ana nga gava wakati w'ensozi ebbiri; n'ensozi nsozi za bikomo.
2 Ku ggaali ery'olubereberye kwaliko embalaasi za lukunyu; ne ku ggaali ery'okubiri kwaliko embalaasi enzirugavu;
3 ne ku ggaali ery'okusatu kwaliko embalaasi enjeru; ne ku ggaali ery'okuna kwaliko embalaasi eza kikuusikuusi ezitobeseemu obwoya obweru.
4 Ne nziramu ne ŋŋamba malayika eyali ayogera nange nti Ebyo biki, mukama wange?
5 Malayika n'addamu n'aŋŋamba nti Ebyo ze mpewo ennya ez'omu ggulu eziva okuyimirira mu maaso ga Mukama w'ensi zonna.
6 Liri eririko embalaasi enzirugavu livuddeyo okugenda mu nsi ey'obukiika obwa kkono; n'enjeru zaavaayo ennyuma waazo; n'ezitobeseemu obwoya obweru zavaayo okugenda mu nsi ey'obukiika obwa ddyo.
7 N'eza kikuusikuusi zaavaayo nga zaagala okugenda zitambuletambule mu nsi; n'ayogera nti Muveeyo, mutambuletambule mu nsi. Awo ne zitambulatambula mu nsi.
8 Awo n'ankoowoola n'aŋŋamba nti Laba, ezo ezigenda mu nsi ey'obukiika obwa kkono banzikakkanyirizza omwoyo mu nsi ey'obukiika obwa kkono.
9 Ekigambo kya Mukama ne kijja gye ndi nga kyogera nti
10 Ggya ku abo abaatwalibwa okufugibwa obuddu, ku Kaludai, ne ku Tobiya ne ku Yedaya; naawe ojje ku lunaku luli oyingire mu nnyumba ya Yosiya, omwana wa Zeffaniya, mwe batuuse nga bavudde e Babulooni;
11 era obaggyeko effeeza n'ezaabu obakolere engule ozitikkire ku mutwe gwa Yosuwa, omwana wa Yekozadaaki, kabona asinga obukulu;
12 omugambe nti Bw'ati bw'ayogera Mukama w'eggye nti Laba omuntu, erinnya lye Ettabi; naye aliroka mu kifo kye ye, era alizimba yeekaalu ya Mukama:
13 oyo ye alizimba yeekaalu ya Mukama; era oyo ye alitwala ekitiibwa, alituula ku ntebe ye alifuga; era aliba kabona ku ntebe ye; n'okuteesa okw'emirembe kulibeera wakati waabwe bombi.
14 N'engule ezo ziribeera za Keremu ne Tobiya ne Yedaya ne Keeni, omwana wa Zeffaniya, ez'okubajjukiza mu yeekaalu ya Mukama.
15 Era abaali ewala balijja balizimba mu yeekaalu ya Mukama, era mulitegeeza nti Mukama w'eggye ye yantuma gye muli. N'ebyo biriba, oba nga mulinyiikira okuwulira eddoboozi lya Mukama Katonda wammwe.


text:
Koseya Hosea
Chapter 11
1 Isiraeri bwe yali omwana omuto, namwagala, ne mpita omwana wange okuva mu Misiri.
2 Nga bwe beeyongera okubayita, bwe batyo bwe beeyongera okubavaako: baawangayo ssaddaaka eri Babaali, ne bootereza obubaane ebifaananyi ebyole.
3 Era naye nayigiriza Efulayimu okutambula; nabawambaatira mu mikono gyange; naye tebaamanya nga nze nabawonya.
4 Nabawalula n'emigwa egy'omuntu, n'ebisiba eby'okwagala; era nabanga gye bali ng'abo ababaggyako ekikoligo ekiri ku mba zaabwe, ne nteeka emmere mu maaso gaabwe.
5 Talidda mu nsi y'e Misiri; naye Omwasuli ye aliba kabaka we, kubanga baagaana okudda.
6 N'ekitala kirigwa ku bibuga bye, era kirirya ebisiba bye ne kimalawo olw'okuteesa kwabwe bo.
7 Era abantu bange bamaliridde okudda ennyuma okunvaako: newakubadde nga babayita okudda eri oyo ali waggulu, tewali n'omu akkiriza okumugulumiza.
8 Naakuwaayo ntya, Efulayimu? naakugabula ntya, Isiraeri? naakufuula ntya nga Aduma? naakussaawo ntya nga Zeboyimu? omutima gwange gukyuse munda yange, okusaasira kwange kwakidde wamu.
9 Sirituukiriza busungu bwange obukambwe, siridda kuzikiriza Efulayimu: kubanga nze Katonda so siri muntu; Omutukuvu ali wakati wo: so siriyingira mu kibuga.
10 Balitambula okugoberera Mukama, naye aliwuluguma ng'empologoma: kubanga aliwuluguma, n'abaana abato balijja nga bakankana okuva ebugwanjuba.
11 Balijja nga bakankana ng'ennyonyi eva mu Misiri, era ng'ejjiba eriva mu nsi y'e Bwasuli: era ndibatuuza mu nnyumba zaabwe, bw'ayogera Mukama.
12 Efulayimu anneetooloozezza obulimba, n'ennyumba ya Isiraeri enneetooloozezza obukuusa: naye Yuda akyafuga awali Katonda, era mwesigwa awali Omutukuvu.


text:
Bya Job Nantakiika
SSAABASUMBA wa Kampala, Dr. Cyprian Kizito Lwanga akubirizza bannaddiini okuvaayo okwogera ku nsonga z’eggwagga kubanga nabo Bannayuganda.
Dr. Lwanga okwogera bino yabadde mu musomo gw’okujjukira Ssaabasumba, Dr. Joseph Kiwanuka ogw’omulundi ogwa 22 ogwabadde mu kizimbe ky’ekitongole ky’amazzi ekya National Water and Sewerage Corporation mu kibangirizi ky’amakolero e Nakawa ku Lwokuna.
“Ffe ng’abakulembeze b’eddiini tetwagala buyinza bwa byabufuzi naye tulina okwogera ku nsonga eziri mu ggwanga kubanga tuli bannayuganda ate tulina okugoberera moto yaffe ey’eggwanga egamba nti ‘Ku lwa Katonda n’ensi yange,” Lwanga bwe yategeezezza.
Yakunze bannayuganda okusonda ssente z’okuddaabiriza ekiggwa ky’abajulizi eky’e Namugongo kye yayise feesi ya Africa kubanga abantu bava mu nsi yonna ne bagenda mu kifo kino okulamaga.
Yagambye nti ssente ezinaasondebwa zaakuzimba kaabuyonjo mu kifo kino kubanga eziriyo tezimala olw’abantu abangi ennyo abagendayokulamaga ssaako n’okuzimba ebisulo abalamazi mwe banaasulanga.
Mu kwanukula omulanga gwa Ssaabasumba, ssentebe w’olukiiko olufuzi olw’ekitongole ky’amazzi, Dr. Eng. Christopher Ebal yawaddeyo obukadde 5 ku lw’ekitongole kino.
Dr. Cyprian Kizito Lwanga eyabadde omusomesa w’olunaku yasiimye Ssaabasumba eyasooka wansi w’eddungu Sahara, Dr. Joseph N. Kiwanuka olw’ebintu bye yakola mu kulangirirwa kw’abajulizi mu lubu lw’abeesiimi.
Dr. Lwanga yategeezezza nti okusooka Roma yali eyagala kulangirirako omujulizi omu, Charles Lwanga mu lubu lw’abajulizi ng’abalala balekeddwa ebbali, Kiwanuka kye yawakanya ng’agamba nti bonna balina okulangirirwa kubanga bonna baayita mu bulumi bwe bumu obw’omuliro.


text:
Amosi Amos
Chapter 2
1 Bw'ati bw'ayogera Mukama nti Olw'ebyonoono bya Mowaabu bisatu, weewaawo, olw'ebina, sirikyusa kubonerezebwa kwakyo; kubanga yayokya amagumba ga kabaka wa Edomu n'agafuula evvu:
2 naye ndiweereza omuliro ku Mowaabu, era gulyokya amayumba ag'e Keriyoosi; era Mowaabu alifa, nga basasamala nga baleekaana nga bafuuwa ekkondeere:
3 era ndimalawo omulamuzi okuva wakati mu kyo, era ndittira abakungu baamu bonna wamu naye, bw'ayogera Mukama.
4 Bw'ati bw'ayogera Mukama nti Olw'ebyonoono bya Yuda bisatu, weewaawo, olw'ebina, sirikyusa kubonerezebwa kwe okumuvaako; kubanga bagaanyi amateeka ga Mukama, so tebakutte biragiro bye, n'eby'obulimba byabwe bibawabizza, bajjajjaabwe bye baagobereranga mu kutambuia kwabwe:
5 naye ndiweereza omuliro ku Yuda, era gulyokya amayumba ag'e Yerusaalemi.
6 Bw'ati bw'ayogera Mukama nti Olw'ebyonoono bya Isiraeri bisatu, weewaawo, olw'ebina, siiikyusa kubonerezebwa kwe okumuvaako; kubanga batunze omutuukirivu olw'effeeza n'eyeetaaga olw'omugogo gw'engatto:
7 abawankirawankira enfuufu ey'oku nsi ey'oku mutwe gw'abaavu, ne bakyamya olugendo olw'abawombeefu: n'omusajja ne kitaawe baliyingira eri omuwala omu, okwonoona erinnya lyange ettukuvu:
8 era bagalamira ku mabbali ga buli kyoto ku ngoye ze basingirwa, ne mu nnyumba ya Katonda waabwe mwe banywera omwenge gw'abo be batanze.
9 Era naye nazikiriza Omwamoli mu mberi yaabwe, obuwanvu bwe bwali ng'obuwanvu obw'emivule, era yali wa maanyi ng'emyera; era naye nazikiriza ebibala bye engulu n'emmizi gye wansi.
10 Era nabalinnyisa nga mbaggya mu nsi y'e Misiri ne mbaluŋŋamiza emyaka amakumi ana mu ddungu, okulya ensi ey'Omwamoli.
11 Ne ngolokosa ku batabani bammwe okuba bannabbi, ne ku balenzi bammwe okuba Abawonge. Si bwe kiri bwe kityo, ai mmwe abaana ba Isiraeri? bw'ayogera Mukama.
12 Naye ne muwa Abawonge omwenge okunywa; ne mulagira bannabbi nga mwogera nti Temulagula.
13 Laba, ndibanyigiriza mu kifo kyammwe, ng'eggaali erijjudde ebinywa bwe linyigiriza.
14 Awo okudduka kulibula ow'embiro, so n'ow'amaanyi talyongera maanyi ge, so n'omuzira talyewonya:
15 so n'oyo akwata omutego taliyimirira; era n'omuddusi w'embiro talyewonya wadde n'oyo eyeebagala embalaasi talyewonya:
16 n'oyo alina obugumu mu b'amaanyi alidduka ng'ali bwereere ku lunaku olwo, bw'ayogera Mukama.


text:
Essuula 14
1 Naye atali munywevu mu kukkiriza mumusembezenga, naye si lwa kusala musango gwa mpaka.
2 Omulala akkiriza n'okulya n'alya byonna: naye atali munywevu alya nva.
3 Alya tanyoomanga atalya; era atalya tasaliranga musango alya: kubanga Katonda yamusembeza.
4 Ggwe ani asalira omusango omuweereza wa beene? eri mukama we yekka ayimirira oba agwa. Naye aliyimirira; kubanga Mukama waffe ayinza okumuyimiriza.
5 Omuntu omulala alowooza olunaku olumu okusinga olulala, omulala alowooza ennaku zonna okwenkanankana. Buli muntu ategeererenga ddala mu magezi ge yekka.
6 Alowooza olunaku, alulowooza ku bwa Mukama waffe: n'oyo alya, alya ku bwa Mukama waffe, kubanga yeebaza Katonda; n'oyo atalya, talya ku bwa Mukama waffe, era yeebaza Katonda.
7 Kubanga tewali muntu mu ffe eyeebeerera omulamu ku bubwe yekka, era tewali eyeefiira ku bubwe yekka.
8 Kubanga bwe tubeera abalamu, tuba balamu ku bwa Mukama waffe: oba bwe tufa, tufa ku bwa Mukama waffe: kale, bwe tuba abalamu, oba bwe tufa, tuba ba Mukama waffe.
9 Kubanga Kristo kyeyava afa n'abeera omulamu, alyoke abeerenga Mukama w'abafu era n'abalamu.
10 Naye ggwe kiki ekikusaliza omusango muganda wo? oba naawe kiki ekikunyoomesa muganda wo? kubanga fenna tuliyimirira mu maaso g'entebe ey'emisango eya Katonda.
11 Kubanga kyawandiikibwa nti Nga bwe ndi omulamu, bw'ayogera Mukama, buli vviivi lirinfukaamirira, Na buli lulimi lulyatula Katonda.
12 Kale bwe kityo buli muntu mu ffe alibalirira omuwendo gwe yekka eri Katonda.
13 Kale tulemenga okusalira bannaffe emisango nate fekka na fekka: naye waakiri musale omusango guno, obutaleeteranga wa luganda ekyesittaza oba nkonge.
14 Mmanyi era ntegeeredde ddala mu Mukama waffe Yesu, nga tewali kintu kya muzizo mu buwangwa bwakyo: wabula eri oyo akirowooza nga kya muzizo, kiba kya muzizo.
15 Kuba oba nga muganda wo anakuwala olw'emmere, nga tokyatambulira mu kwagala. Tomuzikirizanga lwa mmere yo oyo Kristo gwe yafiirira.
16 Kale ekirungi kyammwe kiremenga okuvumibwa:
17 kubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu:
18 Kubanga aweereza Kristo bw'ati asanyusa nnyo Katonda, n'abantu bamusiima.
19 Kale bwe kityo tugobererenga eby'emirembe, n'eby'okuzimbagananga fekka na fekka.
20 Toyonoonanga mulimu gwa Katonda lwa mmere. Byonna birungi; naye kinaabanga kibi eri oyo alya nga yeesittala.
21 Kirungi obutalyanga nnyama newakubadde okunywanga omwenge, newakubadde okukolanga byonna ebyesitazza muganda wo oba ebimunyiiza oba ebimunafuya.
22 Okukkiriza kw'olina, beeranga nakwo wekka mu maaso ga Katonda. Oyo alina omukisa ateesalira musango mu kigambo ky'asiima.
23 Naye oyo abuusabuusa azza musango bw'alya, kubanga talya mu kukkiriza; na buli ekitava mu kukkiriza, kye kibi.


text:
Amasomero 40 gaggaddwa e Mukono lwa bisaanyizo
Jan 26, 2014
Bya Henry Nsubuga
Amasomero agasoba mu 40 mu munisipaali y’e Mukono gaggaddwa oluvannyuma lw’okusangibwa nga tegalina bisaanyizo. Abakulira amasomero gano basattira mu kadde kano nga oluvannyuma lw’okuba nti okusoma kutuuse nga n’agamu ku gano gabadde gateekateeka kuggulawo ku Mmande (enkya nga 27 January.
Abaakuliddemu ekikwekweto kino ekikoleddwa nga wiiki eno ekundikirwa okuli akulira okulambula amasomero mu munipaali Olive Bulya n’owa Central division Dorah Nakitto bagamba nti mangi ku masomero agatalina bisaanyizo gabadde gali mu kuwandiika abayizi nga gateekateeka okukungaanya ssente okuva ku bazadde mu ngeri emenya amateeka nga ku mulundi guno kino tebaagala kibeerewo.
Amasomero agamu omuli Jjajja Tedorah P/S mu Kirangira e Mukono ssaako ne Kisaakye Modern P/S wadde gali mu mbeera mbi ddala gasngiddwa nga gasomesa n’abayizi mu luwummula nakyo ekimenya amateeka g’eby’enjigiriza olw’okumalako abayizi eddembe lyabwe n’okubalemesa okuwummula.
Amasomero amalala okuva mu divizoni y’e Goma ne Mukono Central divizoni kuliko, Shammah Infant School, Treasured Kids Nest Nursery and Day Care Kiwanga, Prestige Junior School, His Grace Nursery and P/S nga lino lyateekebwa mu mizigo egyazimbibwa okusulibwamu abapangisa.


text:
2 Ebyomumirembe 2 Chronicles
Chapter 13
1 Mu mwaka ogw'ekkumi n'omunaana ogwa kabaka Yerobowaamu Abiya n'atanula okufuga Yuda.
2 N'afugira emyaka esatu mu Yerusaalemi: n'erinnya lya nnyina lyali Mikaaya muwala wa Uliyeeri ow'e Gibeya. Ne wabanga entalo eri Abiya ne Yerobowaamu.
3 Abiya n'alumba ng'alina eggye ery'abasajja abazira abalwanyi, abasajja abalonde obusiriivu buna: Yerobowaamu n'asimba ennyiriri okulwana naye ng'alina abasajja abalonde obusiriivu munaana ab'amaanyi abazira.
4 Abiya n'ayimirira ku lusozi Zemalayimu oluli mu nsi ey'ensozi eya Efulayimu n'ayogera nti Mumpulire, mmwe Yerobowaamu ne Isiraeri yenna;
5 temwagwana kumanya nga Mukama Katonda wa Isiraeri yawa Dawudi obwakabaka bwa Isiraeri okumala emirembe gyo, ye ne batabaai be n'endagaano ey'omunnyo?
6 Naye Yerobowaamu mutabani wa Nebati omuddu wa Sulemaani mutabani wa Dawudi n'agolokoka n'ajeemera mukama we.
7 Ne wakuŋŋaana gy'ali abasajja abataliiko kye bagasa, abaana ba Beriali, abeenyweza eri Lekobowaamu mutabani wa Sulemaani, Lekobowaamu ng'akyali muto n'omutima gwe nga mugonvu, so nga tayinza kubaziyiza.
8 Awo kaakano mulowooza okuziyiza obwakabaka bwa Mukama mu mukono gwe batabani ba Dawudi; era muli kibiina kinene, era waliwo nammwe ennyana eza zaabu Yerobowaamu ze yabakolera okuba bakatonda.
9 Temwagoba bakabona ba Mukama, batabani ba Alooni n'Abaleevi, ne mwerondera bakabona ng'empisa bw'eri ey'amawanga ag'omu nsi endala? kale buli ajja okwetukuza ng'alina ente ento n'endiga ennume musanvu, oyo ayinza okuba kaboa w'abo abatali bakatonda.
10 Naye ffe, Mukama ye Katonda waffe, naffe tetumuvangako; era (tulina) bakabona abaweereza Mukama, batabani ba Alooni n'Abaleevi, mu mulimu gwabwe:
11 era bookya eri Mukama buli nkya na buli kawungeezi ebiweebwayo ebyokebwa n'obubaane obuwoomerevu: n'emigaati egy'okulaga nagyo bagiteekateeka ku mmeeza ennongoofu: n'ekikondo ekya zaabu n'ettabaaza zaakyo, okwakanga buli kawungeezi: kubanga ffe tukwata ebyo Mukama Katonda waffe bye yakuutira; naye mmwe mwamuvaako.
12 Era, laba, Katonda ali naffe, atukulembedde, ne bakabona be nga balina amakondeere agalawa, okugalaya okulwana nammwe. Ai abaana ba Isiraeri, temulwana ne Mukama Katonda wa bajjajjammwe; kubanga temuulabe mukisa.
13 Naye Yerobowaamu n'abafulumya ennyuma abateezi: awo ne baba mu maaso ga Yuda, abateezi ne baba ennyuma waabwe.
14 Awo Yuda bwe baakebuka, laba, olutalo nga lubafulumye mu maaso n'ennyuma: ne bakaabira Mukama, bakabona ne bafuuwa amakondeere.
15 Awo abasajja ba Yuda ne boogerera waggulu: awo abasajja ba Yuda nga boogerera waggulu, olwatuuka Katonda n'akuba Yerobowaamu ne Isiraeri yenna mu maaso ga Abiya ne Yuda.
16 Abaana ba Isiraeri ne badduka mu maaso ga Yuda: Katonda n'abagabula mu mukono gwabwe.
17 Abiya n'abantu be ne babatta olutta olunene: n'okugwa ne kugwa ku Isiraeri nga battiddwa abasajja abalonde obusiriivu butaano.
18 Bwe batyo abaana ba Isiraeri ne bawangulwa mu biro ebyo, abaana ba Yuda ne basinga, kubanga beesiga Mukama Katonda wa bajjajjaabwe.
19 Abiya n'ayigganya Yerobowaamu, n'amuggyako ebibuga, Beseri n'ebibuga byako, ne Yesana n'ebibuga byako, ne Efulooni n'ebibuga byako.
20 So Yerobowaamu teyafuna nate amaanyi ku mirembe gya Abiya: Mukama n'amulwaza n'afa.
21 Naye Abiya n'afuuka ow'amaanyi, n'awasa abakazi kkumi na bana n'azaala abaana ab'obulenzi amakumi abiri mu babiri n'ab'obuwala kkumi na mukaaga.
22 Era ebikolwa ebirala byonna ebya Abiya n'amakubo ge n'ebigambo bye byawandiikibwa mu bitegeeza bya nnabbi Iddo.


text:
2 Ebyomumirembe 2 Chronicles
Chapter 18
1 Era Yekosafaati yalina obugagga n'ekitiibwa kingi nnyo nnyini; n'afuuka mukoddomi wa Akabu.
2 Awo emyaka bwe gyayitawo n'aserengeta eri Akabu e Samaliya. Akabu n'amuttira endiga n'ente nnyingi nnyo, ye n'abantu abaali naye, n'amusemberera okutabaala e Lamosugireyaadi (wamu naye).
3 Awo Akabu kabaka wa Isiraeri n'agamba Yekosafaati kabaka wa Yuda nti Onoogenda nange e Lamosugireyaadi? Awo n'amuddamu nti Nze ninga ggwe bw'oli, n'abantu bange ng'abantu bo; era (tunaabanga) wamu naawe mu ntalo ezo.
4 Awo Yekosafaati n'agamba kabaka wa Isiraeri nti Nkwegayiridde, buuza ekigambo kya Mukama leero.
5 Awo kabaka wa Isiraeri n'akuŋŋaanya bannabbi abasajja ebikumi bina, n'abagamba nti Tutabaale e Lamosugireyaadi nantiki ndekeyo? Ne boogera nti Yambuka; kubanga Katonda alikigabula mu mukono gwa kabaka.
6 Naye Yekosafaati n'ayogera nti Tewali wano nate nnabbi wa Mukama, tumubuuzeeko?
7 Kabaka wa Isiraeri n'agamba Yekosafaati nti Waliwo nate omusajja omu gwe tuyinza okubuulizaamu Mukama: naye mmukyawa; kubanga tandagulangako birungi wabula ebibi ebyereere; oyo ye Mikaaya mutabani wa Imula. Yekosafaati n'ayogera nti Kabaka aleme okwogera bw'atyo.
8 Awo kabaka wa Isiraeri n'ayita omumbowa n'ayogera nti Yanguwa okime Mikaaya mutabani wa Imula.
9 Era kabaka wa Isiraeri ne Yekosafaati kabaka wa Yuda ne batuula buli muntu ku ntebe ye nga bambadde ebyambalo byabwe, nga batudde mu mbuga eri ku mulyango gwa wankaaki w'e Samaliya; bannabbi bonna ne balagula mu maaso gaabwe.
10 Awo Zeddekiya mutabani wa Kenaana ne yeekolera amayembe ag'ebyuma n'ayogera nti bw'atyo bw'ayogera Mukama nti Olitomera Abasuuli na gano okutuusa lwe balimalibwawo.
11 Ne bannabbi bonna ne balagula bwe batyo, nga boogera nti Yambuka e Lamosugireyaadi olabe omukisa: kubanga Mukama alikigabula mu mukono gwa kabaka.
12 Awo omubaka eyagenda okuyita Mikaaya n'amugamba nti Laba, ebigambo bya bannabbi bimubuulira kabaka ebirungi n'akamwa kamu: nkwegayiridde, ekigambo kyo kifaanane ekigambo ky'omu ku bo, oyogere ebirungi.
13 Awo Mikaaya n'ayogera nti Nga Mukama bw'ali omulamu, Katonda wange ky'anaagamba, ekyo kye nnaayogera.
14 Awo bwe yajja eri kabaka, kabaka n'amugamba nti Mikaaya, tutabaale e Lamosugireyaadi nantiki ndekeyo? N'ayogera nti Mwambuke mulabe omukisa; era baligabulwa mu mukono gwammwe.
15 Awo kabaka n'amugamba nti Naakulayiza emirundi emeka oleme okumbuulira ekigambo n'ekimu wabula amazima mu linnya lya Mukama?
16 N'ayogera nti Ndabye Isiraeri yenna ng'asaasaanidde ku nsozi ng'endiga ezitalina musumba: Mukama n'ayogera nti Abo tebalina mukama waabwe: baddeyo buli muntu mu nnyumba ye mirembe.
17 Awo kabaka wa Isiraeri n'agamba Yekosafaati nti Sikugambye nga taalagule birungi eri nze wabula ebibi?
18 N'ayogera nti Kale muwulire ekigambo kya Mukama: ndabye Mukama ng'atudde ku ntebe ye n'eggye lyonna ery'omu ggulu nga bayimiridde ku mukono gwe ogwa ddyo ne ku gwa kkono.
19 Mukama n'ayogera nti Ani anaasendasenda Akabu kabaka wa Isiraeri ayambuke e Lamosugireyaadi agwe; Omu n'ayogera bwatyo; omulala n'ayogera bw'atyo.
20 Awo ne wafuluma omuzimu ne guyimirira mu maaso ga Mukama ne gwogera nti Nze nnaamusendasenda.
21 Ne gwogera nti Naafuluma ne mbeera omuzimu ogw'obulimba mu kamwa ka bannabbi be bonna. N'ayogera nti Ggwe onoomusendasenda n'okusobola onoosobola: fuluma, okole bw'otyo.
22 Kale nno, laba, Mukama atadde omuzimu ogw'obulimba mu kamwa ka bannabbi bo bano; era Mukama akwogeddeko akabi.
23 Awo Zeddekiya mutabani wa Kenaana n'asembera n'amukuba Mikaaya ku matama, n'ayogera nti Omwoyo gwa Mukama gwampitako gutya okwogera naawe.
24 Mikaaya n'ayogera nti Laba, oliraba ku lunaku olwo bw'oliyingira mu kisenge eky'omunda okwekweka.
25 Awo kabaka wa Isiraeri n’ayogera nti Mutwale Mikaaya mumuzze eri Amoni omukulu w'ekibuga n'eri Yowaasi mutabani wa kabaka;
26 mwogere nti Bw'atyo bw'ayogera kabaka nti Olusajja luno muluteeke mu kkomera mululiisenga emmere ey'okulaba ennaku n'amazzi ag'okulaba ennaku, okutuusa lwe ndikomawo emirembe.
27 Awo Mikaaya n'ayogera nti Okukomawo bw'olikomawo emirembe, Mukama nga tayogeredde mu nze. N'ayogera nti Muwulire, mmwe amawanga mwenna.
28 Awo kabaka wa Isiraeri ne Yekosafaati kabaka wa Yuda ne bambuka e Lamosugireyaadi.
29 Kabaka wa Isiraeri n'agamba Yekosafaati nti Neefuula ne nnyingira mu lutalo; naye ggwe yambala ebyambalo byo. Awo kabaka wa Isiraeri ne yeefuula ne bayingira mu lutalo.
30 Awo kabaka w'e Busuuli yali alagidde abaami b'amagaali ge ng'ayogera nti Temulwana na bato newakubadde abakulu, wabula kabaka wa Isiraeri yekka.
31 Awo olwatuuka abaami b'amagaali bwe baalaba Yekosafaati ne boogera nti Mazima ye kabaka wa Isiraeri; kyebaava bakyama okulwana naye: naye Yekosafaati n'ayogerera waggulu, Mukama n'amuyamba; Katonda n'abamuggyako.
32 Awo olwatuuka abaami b'amagaali bwe baalaba nga si ye kabaka wa Isiraeri, kale ne bakomawo okumugoberera.
33 Awo ne wabaawo omuntu eyanaanuula omutego gwe nga tagenderedde, n'alasa kabaka wa Isiraeri ebyambalo bye eby'ebyuma we bigattira: kyeyava agamba omugoba w'eggali lye nti Kyusa omukono gwo onziye mu ggye; kubanga nfumitiddwa nnyo.
34 Olutalo ne lweyongera ku lunaku olwo: naye kabaka wa Isiraeri ne yeekakaabiriza mu ggaali lye okulwana n'Abasuuli, okutuusa akawungeezi: awo enjuba bwe yali ng'egwa n'afa.


text:
1 Samwiri 1 Samuel
Chapter 27
1 Awo Dawudi n'ayogera mu mwoyo gwe nti Luliba lunaku lumu ne nzikirira olw'omukono gwa Sawulo: tewali kisinga bulungi gye ndi okudduka ne ntuuka mu nsi ey'Abafirisuuti; kale Sawulo aliggyayo omwoyo gye ndi, okunnoonya nate mu nsalo zonna eza Isiraeri: bwe ndiwona bwe ntyo mu mukono gwe.
2 Dawudi n'agolokoka n'agenda, ye n'abasajja olukaaga abaali naye, ne basenga Akisi mutabani wa Mawoki, kabaka w'e Gaasi.
3 Dawudi n'atuula ne Akisi e Gaasi, ye n'abasajja be, buli muntu n'ab'omu nnyumba, Dawudi ne bakazi be bombi, Akinoamu Omuyezuleeri ne Abbigayiri Omukalumeeri, mukazi wa Nabali
4 Ne babuulira Sawulo nga Dawudi yaddukira e Gaasi: n'atamunoonya nate.
5 Awo Dawudi n'agamba Akisi nti Oba nga nno ŋŋanze mu maaso go, bampe ekifo mu mbuga emu mu byalo ntuule eyo: kubanga kiki ekinaaba kituuza omuddu wo mu kibuga kyennyini awamu naawe?
6 Awo Akisi n'amuwa Zikulagi ku lunaku olwo: Zikulagi kyekivudde kibeera ekya bakabaka ba Yuda na buli kati.
7 Awo omuwendo gw'ennaku Dawudi ze yamala mu nsi ey'Abafirisuuti gwali mwaka mulamba ko emyezi ena.
8 Dawudi n'abasajja be ne bambuka ne bakwekweta Abagesuli n'Abagiruzi n'Abamaleki: kubanga abo be baatuulanga mu nsi, abaabangamu edda, ng'ogenda e Ssuuli, okugenda mu nsi ey'e Misiri.
9 Dawudi n'atta ensi n'atawonya musajja newakubadde omukazi, n'anyaga endiga n'ente n'endogoyi n'eŋŋamira n'ebyambalo; n'akomawo n'ajja eri Akisi.
10 Awo Akisi n'ayogera nti Muva wa okukwekweta leero? Dawudi n'ayogera nti Ebukiika obwa ddyo obwa Yuda n'obukiika obwa ddyo obw'Abayerameeri n'obukiika obwa ddyo obw'Abakeeni.
11 Dawudi n'atawonya musajja newakubadde omukazi okubaleeta e Gaasi, ng'ayogera nti Baleme okutuloopa nga boogera nti Bw'atyo Dawudi bwe yakola, era bwe yayisanga bw'atyo kasookedde atuula mu nsi ey'Abafirisuuti.
12 Awo Akisi n'akkiriza Dawudi n'ayogera nti Abantu be Isiraeri abatamiriddwa ddala; kyaliva abeera omuddu wange ennaku zonna.


text:
Okukungubaga Lamentations
Chapter 2
1 Mukama ng'abisseeko ekire ku muwala wa Sayuuni ng'aliko obusungu! Asudde ku nsi okuva mu ggulu obulungi bwa Isiraeri, So tajjukidde ntebe ya bigere bye ku lunaku olw'obusungu bwe.
2 Mukama amize ennyumba zonna eza Yakobo, so takwatiddwa kisa; Asudde ebifo eby'amaanyi eby'omuwala wa Yuda olw'obusungu bwe; Abikkakkanyizza okutuuka ku ttaka: Ayonoonye obwakabaka n'abakungu baamu.
3 Amazeewo ejjembe lyonna erya Isiraeri ng'aliko ekiruyi; Azzizzaayo omukono gwe ogwa ddyo mu maaso g'omulabe: Era ayokezza Yakobo ng'omuliro ogwaka ennyo, ogwokya enjuyi zonna.
4 Anaanudde omutego gwe ng'omulabe, ayimiridde n'omukono gwe ogwa ddyo ng'omulabe, Era asse bonna abaasanyusanga amaaso: Mu weema ey'omuwala wa Sayuuni mw'afukidde obusungu bwe ng'omuliro.
5 Mukama afuuse ng'omulabe, amize Isiraeri: Amize amayumba gaamu gonna, azikirizza ebifo bye eby'amaanyi: Era ayongedde okuwuubaala n'okukungubaga mu muwala wa Yuda.
6 Era aggyeewo eweema ye lwa maanyi, ng'ey'omu lusuku; Azikirizza ekifo kye eky'okukuŋŋaanirangamu: Mukama yeerabizza mu Sayuuni okukuŋŋaana okutukuvu ne ssabbiiti, Era anyoomye kabaka ne kabona olw'okunyiiga kw'obusungu bwe.
7 Mukama asudde ekyoto kye, atamiddwa awatukuvu we, Awaddeyo mu mukono gw'omulabe ebisenge by'amayumba gaamu: Bayoogaanidde mu nnyumba ya Mukama, nga ku lunaku olw'okukuŋŋaana okutukuvu.
8 Mukama ateesezza okuzikiriza bbugwe ow'omuwala wa Sayuuni; Aleeze omugwa, omukono gwe taguzzizzaayo okuleka okuzikiriza: Naye akungubazizza olukomera ne bbugwe; biggweerawo wamu.
9 Emiryango gye gibulidde mu ttaka; azikirizza amenye ebisiba bye: Kabaka we n'abakungu be bali mu mawanga eteri mateeka; Weewaawo, banaabbi be tebalaba kwolesebwa okuvudde eri Mukama.
10 Abakadde ab'omuwala wa Sayuuni batudde ku ttaka, basirise; Batadde enfuufu ku mitwe gyabwe; beesibye ebibukutu: Abawala ba Yerusaalemi bakoteka emitwe.
11 Amaaso gange gaziba olw'amaziga, emmeeme yange yeeraliikiridde, Ekibumba kyange kifukiddwa ku ttaka olw'okuzikirira kw'omuwala w'abantu bange; Kubanga abaana abato n'abayonka bazirikira mu nguudo ez'omu kibuga.
12 Bagamba bannyaabwe nti Eŋŋaano n'omwenge biri ludda wa? Bwe bazirikira ng'abaliko ebiwundu mu nguudo ez'omu kibuga, Emmeeme yaabwe bw'efukibwa mu kifuba kya bannyaabwe.
13 Kiki kye nnaakutegeeza nga ndi mujulirwa gy'oli? kiki kye nnaafaananya naawe, ai omuwala wa Yerusaalemi? Kiki kye nnenkanya naawe, nkusanyuse, ai omuwala wa Sayuuni atamanyi musajja? Kubanga ekituli kyo kinene ng'ennyanja: ani ayinza okukuwonya?
14 Bannabbi bo bakulabidde okwolesebwa okutaliimu okw'obusirusiru; So tebakunnyonnyodde obutali butuukirivu bwo, okukomyawo obusibe bwo: Naye bakulabidde emigugu egitaliimu n'ensonga ez'okugobebwa.
15 Bonna abayitawo bakukubira mu ngalo; Basooza ne banyeenyereza omutwe gwabwe omuwala wa Yerusaalemi nga boogera nti Kino kye kibuga abantu kye baayitanga nti Obulungi obw'Abatuukirira, Essanyu ery'ensi zonna?
16 Abalabe bo bonna bakwasamidde nnyo akamwa kaabwe; Basooza ne baluma obujigi; boogera nti Tumumize; Mazima luno lwe lunaku lwe twasuubira; tulusanze, tululabye.
17 Mukama akoze ekyo kye yateesa; Atuukirizza ekigambo kye kye yalagira mu nnaku ez'edda; Asudde so tasaasidde: Era awadde omulabe okukusanyukirako, Agulumizizza ejjembe ly'abo abakukyawa.
18 Omutima gwabwe gwakaabira Mukama: Ai bbugwe ow'omuwala wa Sayuuni, amaziga gakulukute ng'omugga emisana n'ekiro; Teweewummuza n'akatono; emmunye y'eriiso lyo terekangayo.
19 Golokoka, okaabe ekiro ebisisimuka we bisookera; Fuka omutima gwo ng'amazzi mu maaso ga Mukama: Yimusa emikono gyo gy'ali olw'obulamu bw'abaana bo abato, Abaagala okufa enjala buli luguudo we lusibuka.
20 Tunula, ai Mukama, olabe bw'ali gw'okoze bw'otyo Abakazi balirya ebibala byabwe, abaana ababuusibwabuusibwa mu mikono gyabwe? Kabona ne nnabbi balittirwa mu kifo ekitukuvu ekya Mukama
21 Omulenzi n'omukadde bagalamidde ku ttaka mu nguudo; Abawala bange n'abalenzi bange bagudde n'ekitala: Obattidde ku lunaku olw'obusungu bwo; osse so tosaasidde.
22 Oyise entiisa zange okukuŋŋaana okuva enjuyi zonna nga ku lunaku olw'okukuŋŋaana okutukuvu, So tewali eyawona newakubadde eyasigalawo ku lunaku olw'obusungu bwa Mukama: Abo be nnabuusabuusa n'endera omulabe wange abamazeewo.


text:
Bya Ssennablya Baagalayina
SUPREME Mufti, Sheikh Zubair Sowedi Kayongo asabye gavumenti eggyewo omusolo gwe yatadde ku masomero g’obwannannyini nti kuno kuba kuganyigiriza.
Kayongo asabye n’Ababaka ba Palamenti obutakkiriza kuyisa mutemwa guno kubanga amasomero g’obwannannyini bajja kubeera nga bababinise omugugu munene ate gukomekkereza nga gukosezza abayizi n’abazadde.
Bino Mufti Kayongo yabyogedde ku mukolo gw’okuggulawo omuzikiti gw’e Matanga mu Masaka ogwazimbiddwa Haji Bulahim Muwanga Kibirige (BMK).
Gwetabiddwaako Sheikh Obed Kamulegeya nga kutubba yakulembeddwa Sheikh Nooh Muzaata Batte kuno nga baasondedde Imaamu agukulira, Sheikh Ibrahim Kiyemba ssente z’okumugulira mmotoka.